Khairy jelaskan butiran kos peruntukan RM5 bilion PICK

Menteri Penyelaras Program Imunisasi Covid-19 Kebangsaan (PICK) Khairy Jamaluddin hari ini menyenaraikan butiran peruntukan vaksin yang kini meningkat kepada RM5 bilion.Khairy dalam kenyataannya hari ini berkata peningkatan peruntukan program vaksinasi kebangsaan yang sebelum ini hanya berjumlah RM3 bilion kepada RM5 bilion kerana mengambil kira kos-kos perbelanjaan tambahan bagi menampung seluruh pengurusan pelaksanaan program imunisasi tersebut.Khairy berkata harga perolehan vaksin ketika ini dianggarkan sebanyak RM3.16 bilion bergantung penambahan bekalan dengan mengambil kira pemberian vaksin untuk golongan remaja mewakili 110% populasi.“Walaupun buat masa ini harga perolehan dianggarkan pada RM3.16 bilion, ia bergantung kepada penambahan bekalan dengan mengambil kira pemberian vaksin untuk golongan remaja dan stok penimbal sehingga siling RM3.5 bilion yang ditetapkan oleh Kementerian Kewangan.”Pada 23 Disember tahun lalu, Khairy mengumumkan kerajaan berjaya mendapatkan akses vaksin untuk 82.8% populasi negara daripada pelbagai pembekal dengan harga RM2.05 bilionBagaimanapun, kerajaan telah mengambil kira risiko gangguan bekalan seperti sekatan eksport, bahan mentah, kapasiti pengilang dan kelulusan regulatori.Justeru, katanya, jumlah 82.8% itu ditingkatkan kepada 110% yang turut dinyatakan dalam Buku Panduan PICK yang dilancarkan Februari lalu.Selain jumlah peruntukan yang melebihi siling kerajaan sebanyak RM3.5 bilion, kerajaan turut menanggung kos-kos lain berkait program tersebut.Antara peruntukan lain yang turut disenaraikan dalam peruntukan tersebut adalah sewaan dan utiliti, perkakasan, pembersihan dan sanitasi, selain saguhati sukarelawan bagi memastikan pelaksanaan pemberian vaksinasi berjalan lancar.Kos-kos lain yang turut terlibat termasuk integrasi data dan sistem janji temu, program advokasi vaksinasi, saguhati untuk sukarelawan kesihatan, survelan pasca imunisasi dan naik taraf sistem, penyumber luaran pengamal perubatan swasta dan kos kontigensi.“Dengan pengumuman daripada beberapa pembekal vaksin bahawa ujian klinikal sedang dijalankan kepada golongan remaja, kerajaan juga telah membuat ketetapan awal untuk menambah lagi bekalan vaksin bagi pemberian dibuat kepada golongan tersebut apabila kelulusan diberi kelak.“Kerajaan juga mengambil ketetapan untuk memperolehi bekalan tambahan sebagai stok penimbal jika dos booster tambahan diperlukan,” katanya lagi.Dalam pada itu, Khairy turut mengingatkan bahawa anggaran perolehan tersebut masih tidak muktamad kerana beberapa vaksin yang disasarkan perolehannya oleh kerajaan masih dinilai NPRA.“Anggaran perolehan vaksin ini juga masih tidak muktamad. Contohnya, perjanjian kerajaan dengan pembekal seperti Gamaleya (Sputnik V) dan CanSino masih belum dapat dilaksanakan disebabkan vaksin-vaksin tersebut masih dinilai oleh NPRA dan belum didaftar.“Jika vaksin-vaksin ini tidak mendapat kelulusan atau mengambil masa yang terlalu lama, kerajaan ada pilihan untuk tidak meneruskan perjanjian tersebut, tanpa apa-apa implikasi kewangan,” jelasnya.Pecahan peruntukan RM5 bilion bagi pelaksanaan Program Imunisasi Covid-19 KebangsaanBil.ItemPeruntukan siling (RM)1.Perolehan vaksin dan logistik vaksin (Bagi portfolio vaksin Covid-19)3,500,000,0002.Sewaan dan utiliti(Dewan, khemah, meja, kerusi, elektrik, air, wifi,pemeriksa suhu badan, generator, bahan bakar)333,000,0003.Perkakasan, bekalan pakai buang danpelaksanaan pemberian vaksinasi(Komputer, bekalan ICT, Sistem PA di PPV)260,000,0004.Pembersihan dan sanitasi(Pelupusan sisa bukan klinikal, tandas bergerak,sanitasi bangunan)100,000,0005.Saguhati sukarelawan bukan kesihatan(Saguhati elaun MyVac, Rela, APM)200,000,0006.Integrasi data dan sistem janji temu(Dashboard pelaporan, pusat panggilan, sistemsukarelawan)70,000,0007.Program “Community Outreach” dan advokasivaksinasi55,000,0008.Saguhati sukarelawan kesihatan147,000,0009.Survelan pasca imunisasi dan naik taraf sistem15,000,00010Penyumber luaran pengamal perubatan swasta210,000,00011Kontigensi dan luar jangka*110,000,000Jumlah5,000,000,000 * Penggunaan bagi perkara/item Kontigensi dan Luar Jangka adalah tertakluk kepada kelulusan kementerian kewangan


Dr Mahathir-Muhyiddin bersekongkol untuk pertahan harta mereka, kata Anwar

Perdana Menteri Anwar Ibrahim berkata kerjasama antara Dr Mahathir Mohamad dan Pengerusi Perikatan Nasional (PN) Muhyiddin Yassin bukanlah satu perkara yang baru dan bertujuan untuk mempertahankan "harta" mereka.
"Kelompok itu tetap akan bersekongkol untuk mempertahankan cara mereka dan harta mereka.
"Jadi, kita bertanggungjawab untuk menyelamatkan negara tercinta,” katanya kepada pemberita di Kuala Lumpur seperti dilaporkan Bernama.
Anwar turut berkata, kerajaan campuran Pakatan Harapan (PH) dan Barisan Nasional (BN) pada Pilihan Raya Negeri (PRN) di enam negeri tidak akan terjejas, walaupun wujud kerjasama antara dua bekas perdana menteri itu.
Pada Selasa, Muhyiddin berkunjung ke rumah Mahathir bagi mencapai persefahaman dalam beberapa isu.
Muhyiddin dalam satu kenyataan, berkata beliau mengadakan perbincangan "panjang" yang berlangsung dalam suasana "saling menghormati" dengan Mahathir dalam banyak isu terutamanya mengenai masa depan orang Melayu, topik yang menjadi tumpuan bekas perdana menteri itu sejak kebelakangan ini.
Muhyiddin bagaimanapun berkata tiada perbincangan khusus mengenai Proklamasi Melayu yang dibawa Mahathir, dokumen yang dikeluarkannya baru-baru ini di mana beliau berkata hak Melayu semalin berkurangan selama ini dan mesti dipulihkan melalui perpaduan politik kaum tersebut.
"Pada dasarnya kami bersetuju untuk mengukuhkan perpaduan orang Melayu dan meningkatkan sokongan kepada PN khususnya dalam menghadapi pilihan raya di enam buah negeri tidak lama lagi."
PRN yang melibatkan Kedah, Kelantan, Terengganu, Pulau Pinang, Selangor dan Negeri Sembilan dijalankan secara serentak dengan 12 Ogos ditetapkan sebagai tarikh pengundian, manakala tarikh penamaan calon pada 29 Julai dan pengundian awal pada 8 Ogos.


Tiga lagi penghuni Rumah Bonda nampak Siti Bainun dera Bella, kata saksi

Rakan baik kepada pengasas Rumah Bonda hari ini memberitahu Mahkamah Sesyen di sini bahawa tiga penghuni rumah kebajikan itu nampak Siti Bainun Ahd Razali mendera remaja perempuan sindrom down dikenali sebagai Bella di sebuah unit kondominium tahun lepas.
Pembantu pengurus syarikat swasta Zurianty Sudin, 39, berkata mereka ialah “Eyna, Aida dan Balqis” yang tinggal bersama Siti Bainun dan Bella semasa kejadian itu berlaku.
Saksi pendakwaan pertama itu, yang dipanggil semula untuk memberi keterangan berkata demikian ketika pemeriksaan balas oleh peguam Mohammad Farhan Maaruf yang mewakili Siti Bainun pada perbicaraan kesnya yang didakwa mengabai dan menganiaya remaja perempuan berusia 13 tahun tersebut.
Farhan: Selain Yasmin (Yasmin Nahar Mahmood) dalam pengetahuan anda,  tidak ada seorang pun yang pernah nampak Siti Bainun mendera Bella.
Zurianty: Tidak setuju.
Farhan: Maksudnya, puan tahu wujudnya individu lain selain Yasmin yang nampak Siti Bainun mendera Bella.
Zurianty: Ya
Yasmin dalam keterangan sebelum ini memaklumkan kepada mahkamah bahawa beliau nampak Siti Bainun telah mendera Bella setiap hari sejak Mac 2021 hingga 24 Jun 2021.
Menjawab soalan seorang lagi peguam Siti Bainun, Nurul Hafidzah Hassan, saksi berkata beliau mengenali aktivis bernama Mona Din dan pernah berkomunikasi dengan wanita itu buat kali pertama di Facebook.
Zurianty berkata beliau terkejut video kecederaan Bella ditularkan oleh aktivis berkenaan di Facebook dan beliau tidak pernah memberikan video berkenaan kepada Mona Din serta tidak menyokong tindakan wanita itu menularkan kes tersebut di media sosial.
Bagaimanapun, Zurianty mengakui beliau ada memasukkan hantaran berkenaan kes Bella di Facebook miliknya.
Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju di sini.
Perbicaraan di hadapan hakim Izralizam Sanusi bersambung hari ini.


Kejayaan PICK pastikan 98% kes Covid bergejala ringan, kata Khairy

Kejayaan Program Imunisasi Covid-19 Kebangsaan (PICK) memastikan kebanyakan pesakit Covid-19 mengalami gejala ringan, kata Menteri Kesihatan Khairy Jamaluddin.Beliau berkata dalam fasa peralihan ke endemik kini, hampir 98% kes aktif Covid-19 hanya perlu berisolasi di rumah tanpa rujukan ke hospital.“Sebanyak 97.6% pesakit Covid-19 menjalani kuarantin di rumah, 0.2% di pusat kuarantin dan rawatan Covid-19, 2% di hospital, 0.1% di unit rawatan rapi (ICU) tanpa alat pernafasan dan 0.1% di ICU dengan alat pernafasan,” katanya menerusi catatan di Twitter.Menurut Khairy, pemantauan Pusat Penilaian Covid-19 Secara Maya (VCAC) dibuat menerusi aplikasi MySejahtera iaitu pesakit perlu mengisi borang Penilaian Kendiri atau Health Assesment Tool (HAT) dua kali sehari tentang gejala mereka.Lebih 70% kes Covid-19 di rumah mengisi HAT setiap hari dan data ini digunakan untuk mengenal pasti kes yang merosot dan perlu dirujuk ke hospital, katanya.Beliau berkata sekiranya data HAT pesakit Covid-19 menunjukkan kemerosotan ketara, notifikasi akan dihantar bagi memberi pilihan kepada pesakit untuk datang ke fasiliti kesihatan.Malaysia mencatatkan 11,994 kes positif Covid-19 semalam dengan 11,904 kes atau 99.25% dalam kategori satu dan dua atau bergejala ringan manakala 90 kes atau 0.75% dalam kategori tiga, empat dan lima.


Sri Ram catat rekod tertinggi ketika usaha berterusan untuk singkirnya sebagai pendakwa

Gopal Sri Ram mungkin mendapat reputasi kerana memiliki rekod tertinggi permohonan untuk menggugurkannya sebagai pendakwa dalam beberapa kes rasuah berprofil tinggi melibatkan pemimpin Umno dan sekutu mereka.Permohonan Rosmah Mansor, isteri bekas perdana menteri Najib Razak untuk menyingkirkan Sri Ram sebagai pendakwa utama dalam perbicaraan rasuahnya ditetapkan pada 9 September depan, ia adalah permohonan terbaru terhadap bekas hakim Mahkamah Persekutuan itu.Ini juga akan menjadi percubaan kedua Rosmah untuk menyingkirkan Sri Ram, setelah gagal dalam usaha serupa tahun lalu untuk menyingkirkan beliau sebagai pendakwa kanan dalam kes rasuah bernilai jutaan ringgit melibatkan projek tenaga hibrid solar bagi sekolah-sekolah yang terletak di pedalaman Sarawak.Tahun lalu, peguam Rosmah Jagjit Singh mempersoalkan peranan Sri Ram dalam kes tersebut, mengatakan peguam itu sudahpun menangani kes-kes 1MDB di mana suami anak guamnya berdepan puluhan pertuduhan.Jagjit berkata anak guamnya bimbang wujud salah guna kuasa dalam pelantikan Sri Ram.Sementara itu, Mahkamah Rayuan akan mendengar rayuan oleh Najib dan peguam utamanya Muhammad Shafee Abdullah pada 23 September bagi mencabar pelantikan Sri Ram dalam kes 1MDB bekas perdana menteri itu.Shafee, yang turut berdepan pertuduhan melakukan pengubahan wang haram melibatkan RM9.5 juta juga gagal dalam usaha serupa Mac lalu bagi menggugurkan Sri Ram sebagai pendakwa dalam kes yang dihadapi beliau.Shafee dituduh menerima wang dari Najib bagi menjalankan peranannya sebagai pendakwa secara fiat (kebenaran rasmi) dalam perbicaraan kes liwat Anwar Ibrahim pada 2014.Pada ketika itu, Sri Ram merupakan peguam bela Anwar.Dipercayai, sekurang-kurangnya tujuh percubaan dilakukan oleh Najib, Rosmah dan Shafee bagi menyingkirkan Sri Ram dalam kes yang dihadapi mereka.Pelantikan Sri Ram sebagai pendakwa ad hoc kes rasuah berprofil tinggi negara itu diumumkan bekas peguam negara Tommy Thomas, memetik Seksyen 376 (3) Kanun Prosedur Jenayah.Pelantikan itu turut disahkan Idrus Harun yang menggantikan Thomas sebagai peguam negara.Sri Ram, adalah salah seorang peguam terkemuka di Malaysia, beliau berkhidmat sebagai hakim di Mahkamah Rayuan dan Mahkamah Persekutuan.Dalam tempoh perkhidmatannya, beliau memberikan lebih dari 800 penghakiman yang dianggap sebagai rujukan utama atau autoriti undang-undang dan duluan-duluan di mahkamah Malaysia dan Komanwel.


Rossi positif Covid-19

Juara dunia tujuh kali kelas MotoGP Valentino Rossi diuji positif Covid-19 dan akan terlepas untuk beraksi dalam GP Aragon di Sepanyol hujung minggu ini.Pelumba Yamaha itu yang baru-baru ini mengesahkan perpindahannya ke Petronas Yamaha Sepang Racing Team untuk musim seterusnya, disahkan positif dalam ujian ‘polymerase chain reaction’ (PCR) kedua pada Khamis.Diberi jolokan ‘the Doctor’, pelumba berusia 41 tahun dari Itali itu juga berkemungkinan tidak dapat beraksi dalam Aragon Motorland pada 25 Oktober ini, menurut MotoGP dalam kenyataan.Sementara itu, Rossi mengesahkan keputusan ujian itu kepada peminatnya menerusi media sosial.“Malangnya, pagi (Khamis) ini saya bangun dan berasa tidak sihat… Tulang saya berasa sakit dan sedikit demam, jadi saya segera menghubungi doktor yang melakukan dua ujian ke atas saya. Keputusan ujian PCR adalah negatif, sama seperti ujian yang dilakukan pada Selasa.“Tetapi, ujian kedua yang dihantar pada 4 petang ini adalah positif. Saya kecewa kerana akan terlepas perlumbaan di Aragon. Saya mahu bersikap optimistik dan yakin, tetapi saya jangka pusingan kedua di Aragon juga harus saya lupakan.“Saya sedih dan marah kerana telah melakukan yang terbaik untuk menghormati protokol dan walaupun ujian pada Selasa adalah negatif, saya mengasingkan diri sejak tiba dari le Mans… Apa pun, saya tidak dapat lakukan apa-apa untuk mengubah keadaan. Saya akan mengikuti nasihat perubatan dan berharap cepat sembuh,” katanya.


Aidiladha pada tahun 1637

Pada tahun 1637, seorang pengembara Inggeris bernama Peter Mundy belayar ke Sumatera dan singgah di Acheh antara 22 April sehingga 2 Mei 1637.Mundy turut berada di situ pada tarikh 26 April 1637 iaitu tatkala Aidiladha disambut, dan Mundy merakamkan apa yang beliau lihat dengan mata kepalanya sendiri.Catatan beliau itu terbit sebagai The Travels of Peter Mundy in Europe and Asia, 1608-1667.Saya membaca edisi terbitan tahun 1919 Jilid 3 terbitan Hakluyt Society dan suntingan Richard C Temple.Catatan kembara Mundy ini sangat penting.Ini kerana ia memberi kita sedikit pengetahuan mengenai bulan-bulan awal pemerintahan Sultan Iskandar Thani selepas kemangkatan Sultan Iskandar Muda.Ia menjadi lebih penting untuk diteliti, memandangkan Sultan Iskandar Thani adalah seorang putera dari negeri Pahang yang dinikahkan dengan anak perempuan Sultan Iskandar Muda.Menurut Mundy lagi, perayaan Aidiladha ketika awal pemerintahan Sultan Iskandar Thani itu begitu “menjadi-jadi” dan terlalu berlebihan.Mundy merujuk perayaan Aidiladha itu sebagai Bakar’Id dalam jurnalnya (ejaan beliau gunakan Buckeree Eede).Sesungguhnya begitu sulit membaca catatan kembara Mundy memandangkan bahasa Inggeris arkaik yang beliau gunakan.Namun demikian, pengetahuan yang diberikan kepada kita tentang sambutan Hari Raya Haji itu amat bernilai sekali.Mundy melaporkan sambutan Hari Raya Haji tepu feudal itu terpusat di masjid agung atau beliau sebutkan sebagai “greatt Messitt”.Perayaan itu dihadiri oleh raja dengan iringan hiruk pikuk gajah yang teramat banyak.Baginda dikatakan duduk di atas tandu di atas gajah dan ketibaannya dilengkapi dengan muzik istana sebagai penanda permulaan upacara.Kehadiran baginda segera disambut rakyat jelata yang mengangkat sembah beramai-ramai mempamerkan jiwa hamba, “as the king passed, the people made their obeysaunce by lifting their Joyned hands over their heads.”Terdapat beberapa tingkat khemah didirikan untuk raja bersemayam.Baginda berpindah dari pundak gajah ke sebuah bangunan yang dinamai chabutra, dan mendaki tingkat lain yang dihiasi dengan emas dan tembaga.Baginda juga mengenakan mahkota emas dengan taburan permata.Dari tingkat yang banyak itu, baginda kemudian bergerak ke masjid.Tentulah agak mencengangkan untuk rombongan Inggeris melihat raja ke masjid membawa mahkota yang berat.Setelah itu baginda dinukilkan, sebagai menyaksikan upacara penyembelihan kerbau sebanyak 500 ekor. Mundy menuliskan adegan bersejarah itu seperti ini:“And soe hee proceeded to the Messitt, where hee alighted and entred, when presently (immediately) were sent in (by report) 500 yong buffaloes to bee sacrificed, whereof the king killed the first and officers appointed killed the rest, which was afterwards carried outt and Distributed among the people; this latter passage by relation. This, in conclusion, was the Manner of the King of Acheins riding in state to his Mosche or Messit to celebrate his buckree Eede or feast of goates. For they hold (as I was told) thatt a goate appeared outt of the bush and not a Ramme. These being Mahometaines Doe in commemoration of Abrahams his offring his sonnne keepe certaine festivall Daies every yeare. In the Description afforegoing somethings may bee lefft outt and others Misplaced. However, somwhatt More or lesse, it is as I saw it.”Upacara korban itu berlangsung seharian dan dimulai oleh raja sendiri melakukan penyembelihan sulung.Daging kerbau itu kemudian diberikan kepada mereka yang hadir.Namun demikian, Hari Raya Korban itu tidak berakhir hanya di situ.Oleh sebab terdapat banyak lagi ternakan akan disembelih pada hari kedua dan ketiga, maka untuk memeriahkan suasana, raja menganjurkan pula aksi perlawanan gajah.Kira-kira 150 ekor gajah disediakan untuk saling beradu melanggar satu sama lain dengan gading tajam.Acara ini menyaksikan bukan sahaja kerbau terkorban, bahkan banyak gajah “ikut terkorban”.Demikianlah kesan Aidiladha tanpa amanat Nabi.Oleh kerana kebetulan Aidiladha itu juga jatuh pada musim gajah mengawan, maka ternyata bukan hanya kerbau dan lembu ditumbangkan.Mundy menyaksikan bagaimana gajah jantan diatur untuk mengamuk berebutkan yang betina.Untuk pestaan lebih liar, penjaga gajah menyapu minyak ke “zakar gajah-gajah jantan” itu agar lebih gasang dan lasak.Gajah betina pula dilepaskan sebagai umpanan.Agak sering pula aksi kejar mengejar ini menyebabkan saksi atau rakyat yang memerhati di padang ikut terbunuh dipijak haiwan mamalia tersebut.Mundy mencatatkan pergaduhan antara gajah itu sangat dahsyat dan mengerikan di mana mereka saling menaji antara satu sama lain dengan taring dan gading sehingga ada yang luka calar balar dan koyak tersiat.Kira-kira 200 ekor penjaga gajah diperlukan untuk mengawal permainan yang sungguh hodoh itu.Di akhir perlawanan banyak bangkai gajah bertimbunan dan gading-gading dihimpunkan.Menurut Mundy, raja menyimpan gading berharga ini di dalam gudang dan antara harta kekayaan baginda putera Sultan Pahang yang bertakhta di Acheh itu ialah memiliki lebih 1000 gading gajah.Mundy mencatatkan terdapat 15 langkah pertarungan antara gajah ini bermula dengan ketibaan baginda Sultan Iskandar Thani ke Chowtree, dengan iringan kaum wanita dan gundik.Sehinggalah umpanan gajah betina dan pertarungan gajah-gajah jantan.Sorak-sorai upacara itu amat menenggelamkan acara korban kerbau yang turut berlangsung di sebelah lain masjid.Terdapat juga pesta laga yang kecil-kecilan melibatkan kerbau, dan kijang.Salah seekor kerbau jantan yang tegap turut dihadiahkan kepada nakhoda kapal Inggeris tumpangan Mundy iaitu Kapten John Weddell.Oleh kerana sukar membawakan haiwan ini, ia akhirnya dibunuh.Laporan yang dikemukakan oleh Mundy di atas sejujurnya sangat mengejutkan.Ia mengelirukan kita kerana Islam telah bertapak beberapa ratus tahun dan kononnya undang-undang syariat tertegak.Ini menunjukkan meskipun Islam sudah bertapak di alam Melayu tatkala itu, perangai kuasa feudal dan akhlak bangsawan Melayu sangatlah buruk.Bayangkan di sela ibadah korban, terdapat pestaan pembunuhan haiwan seperti gajah yang menghilangkan sama sekali makna “pengorbanan Ismail” di tangan Nabi Ibrahim.Jika kita mencari apakah puncanya perangai menjijikkan ini terjadi kita tidak dapat tidak menyalahkan menteri agama Acheh pada ketika itu yang bernama Nuruddin al-Raniri, seorang mufti ekstremis yang membakar karya-karya Hamzah Fansuri dan Shamsuddin Pasai, selain memburu pengikut Wujudiyyah dan membunuh mereka.Beliau adalah menteri agama yang gagal.Makanya tidaklah menghairankan perangai pemerintah Acheh yang asal dari Pahang itu amat jelek dan melongokan.Ini kerana ulama sedia ada tidak berfungsi melakukan apa-apa untuk menasihat, malah membiarkan aksi yang sangat jahil dan bertentangan dengan semangat Aidiladha itu berlaku untuk sekian lama.Barangkali inilah sebabnya juga ibadah korban di bawah naungan Islam ala feudal atau Islam pestaan begini tidak membawakan keberkatan dan pengorbanan seperti dalam ibadah korban yang tulen.Sebaliknya roh korban terpadam dan hanya menjadi aksi sia-sia dan satu pembunuhan beramai-ramai.


KKM ‘komited’ urus lantikan tetap 12,800 doktor kontrak

Perjawatan 12,800 doktor tetap akan mengambil kira pegawai perubatan yang telah menamatkan latihan siswazah dan berdaftar penuh dengan Majlis Perubatan Malaysia serta memenuhi syarat pelantikan secara tetap.
Menteri Kesihatan Dr Zaliha Mustafa berkata Kementerian Kesihatan (KKM) komited dan akan menyusul perkara itu agar urusan perjawatan dan pelantikan dapat diuruskan secara teratur dan berkesan.
"Selain daripada itu, KKM juga sedang memperhalusi isu-isu yang lain berkaitan pegawai perubatan kontrak termasuk maklum balas yang dikumpul semasa sesi Townhall pada 22 Februari 2023 yang lalu.
"Perkara ini akan dibentangkan ke hadapan Jawatankuasa Peringkat Tertinggi (HLC) yang telah ditubuhkan berdasarkan keputusan kerajaan pada 31 Mac," katanya dalam kenyataan hari ini.
Semalam, Perdana Menteri Anwar Ibrahim mengumumkan seramai 12,800 daripada 20,330 doktor lantikan kontrak akan diserap ke jawatan tetap dalam tempoh tiga tahun dengan membabitkan peruntukan tambahan RM1.7 bilion.
Mengulas lanjut, Dr Zaliha berkata kerajaan juga sedang mengkaji pemanjangan elaun lokum kepada pegawai dalam kumpulan pengurusan dan profesional di KKM selain pegawai perubatan.
"Di samping itu, KKM masih meneruskan pelantikan kontrak bagi tujuan latihan siswazah (housemanship) yang turut memberi implikasi kepada peningkatan kos emolumen KKM pada setiap tahun," katanya.


AS kecam pesawat China ‘burukkan keadaan’ masuk ruang udara Malaysia, Taiwan

Komander Pasukan Tentera Udara Amerika Syarikat mengecam penerbangan pesawat tentera China di wilayah Malaysia dan Taiwan dengan menyifatkan ia “lebih memburukkan keadaan” dan “menganggu kestabilan”.Minggu ini, 16 pesawat ketenteraan China melakukan penerbangan di kawasan perairan Borneo menyebabkan pasukan tentera udara Malaysia melakukan pintasan ke atas pesawat-pesawat tersebut.Kenneth Wilsbach berkata aktiviti-aktiviti tersebut dan peningkatan pencerobohan terhadap zon ruang udara Taiwan “menambah senarai” aktiviti China yang “mengganggu kestabilan dan boleh mencetuskan ketegangan” di wilayah tersebut.“Kita akan jadikan diri kita disalah anggap di wilayah itu jika sebahagian daripada aktiviti tersebut dilakukan sedangkan kita tidak seharusnya masuk ke ruang udara negara lain,” kata Wilsbach.Beijing mendakwa Taiwan adalah sebahagian dari China dan mendakwa pesawatnya yang memasuki ruang udara Malaysia sebagai latihan rutin dan tidak memasuki ruang udaranya.Beijing tidak mempedulikan tribunal antarabangsa 2016 yang memutuskan dakwaan sejarah yang kononnya negara itu memiliki keseluruhan ruang udara Laut China Selatan sebagai satu dakwaan yang tidak mempunyai asasnya.Wujud kebimbangan di Barat, China yang memiliki kekuatan besar ketenteraan mungkin mengambil semula Taiwan secara paksa.Sejak beberapa bulan lalu, penerbangan pesawat China di kawasan selat itu semakin meningkat dan ia dilihat cuba menekan kemampuan pertahanan udara Taiwan.“Saya percaya ini adalah strategi China untuk mengundang tindakan daripada pasukan Taiwans,” dengan memaksa pasukan tentera udara Taiwan untuk memberikan reaksi setiap kali pencerobohan berlaku, kata Wilsbach.Berdepan dengan kekuatan China, Wilsbach turut berkata pasukan AS juga sedang menggerakkan asetnya di wilayah tersebut bagi menyukarkan negara-negara tersebut menjadi sasaran China.“Kami sudah mengkaji setiap perkara di wilayah itu dan kami telah menganalisis dan menilai kemungkinan beroperasi di lokasi tersebut,” katanya.“Kami memiliki pangkala data yang cukup bagi setiap ruang udara, ada daripadanya sesuai keperluan kami, namun banyak juga yang tidak sesuai.”


Kes positif Covid-19 di India cecah 20 juta

Jumlah kumulatif kes Covid-19 di India mencecah angka 20 juta pada Selasa ketika Eropah dan beberapa negara kaya lain di dunia mula membuka semula sektor ekonomi di negara mereka secara berperingkat.Program besar-besaran vaksinasi penduduk telah berjaya membantu menurunkan kes baru di negara-negara Eropah. Kesatuan Eropah (EU) bahkan sedang mempertimbangkan untuk membenarkan pelancong asing yang sudah divaksin masuk ke negara-negara benua tersebut.Dalam pada itu, India menambah 357,229 kes baru dalam tempoh 24 jam yang lalu, menjadikan jumlah kes terkumpul setakat ini menjadi 20.3 juta.Menurut kementerian kesihatannya, kematian turut meningkat sebanyak 3,449 kepada 222,408.Bagaimanapun, pakar kesihatan menjangka bilangan sebenar kematian jauh lebih tinggi daripada angka rasmi tersebut.India mencatat sekitar lapan juta kes baru sejak akhir Mac dalam lonjakan kes akibat penularan varian Covid-19 ketika kerajaan membenarkan kebanyakan aktiviti disambung semula selain turut membenarkan upacara besar keagamaan dan politik.Peningkatan dahsyat kes di negara itu menjadi cabaran kepada sektor kesihatan India yang kekurangan dana sehingga menyebabkan katil hospital penuh, selain kekurangan ubat-ubatan dan alat bantuan oksigen.Ekoran itu, ramai pesakit direkodkan meninggal dunia di luar klinik yang sesak di New Delhi dan beberapa tempat lain.Bagaimanapun, jumlah kes baru harian telah menurun dalam beberapa hari kebelakangan ini dengan catatan tertinggi sebanyak 402,000 pada Jumaat lalu.“Sekiranya kes dan kematian setiap hari dianalisis, ada isyarat awal ia menunjukkan trend ke arah positif,” kata pegawai kanan kementerian kesihatan Lav Aggarwal kepada wartawan pada Isnin.“Namun ini hanyalah isyarat awal. Ada keperluan untuk menganalisisnya dengan lebih lanjut dan terus memantaunya,” tambahnya.


Jangan direndahkan martabat institusi diraja

Banyak yang diperkatakan mengenai peranan Yang di-Pertuan Agong dan Raja-Raja Melayu serta konsep Raja Berperlembagaan dan Demokrasi Berparlimen selepas keluarnya kenyataan media Datuk Pengelola Bijaya Diraja Istana Negara Ahmad Fadil Shamsuddin, dan Penyimpan Mohor Besar Raja-Raja Syed Danial Syed Ahmad, pada 16 Jun lalu.Ramai dalam kalangan rakyat jelata yang memuji Yang di-Pertuan Agong dan Raja-Raja Melayu atas keprihatinan semua terhadap kemaslahatan negara dan kelangsungan hidup rakyat yang terjejas ekoran penularan wabak Covid-19 di negara ini seperti mana yang terzahir di dalam Perbincangan Khas Raja-Raja Melayu di Istana Negara pada tarikh tersebut.Kenyataan media tersebut juga menimbulkan perdebatan hangat dalam kalangan ahli-ahli politik, ahli-ahli akademik, para peguam dan masyarakat umum, khususnya yang berhubung dengan pandangan persidangan Parlimen perlu diadakan secepat mungkin dan tidak ada keperluan meletakkan negara di bawah pemerintahan darurat selepas 1 Ogos 2021.Menyusulinya adalah pandangan sesetengah pihak bahawa dengan termaktubnya Ordinan Darurat (Kuasa-Kuasa Perlu) 2021 pada 11 Januari 2021 maka Perkara 40(1) dan 40(1A) Perlembagaan Persekutuan mengenai kewajiban Yang di-Pertuan Agong menerima dan bertindak mengikut nasihat tidak lagi terpakai dan Baginda tidak lagi terikat dengan nasihat.Kononnya termasuk di dalamnya adalah kuasa mutlak Yang di-Pertuan Agong untuk memanggil sidang Parlimen di mana ini dikatakan termaktub di dalam Seksyen 14(1)(b) Ordinan Darurat (Kuasa-Kuasa Perlu) 2021 yang menyatakan Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Baginda.Dihujahkan juga dalam tempoh Darurat berkuatkuasa Yang di-Pertuan Agong boleh melaksanakan kuasa prerogatif Baginda untuk menggubal Ordinan Darurat bagi menggantung Perkara 40(1) dan 40(1A) Perlembagaan Persekutuan mengenai kewajiban Baginda menerima dan bertindak mengikut nasihat jika nasihat Baginda tidak dipatuhi oleh Jemaah Menteri.Namun begitu, kita perlu bersyukur kerana masih ada dalam negara kita ini tokoh-tokoh perundangan seperti mantan ketua hakim negara, Abdul Hamid Mohamad, penyandang kerusi Institusi Raja-Raja Melayu UiTM, Shamrahayu A Aziz, dan mantan peguam negara, Mohamed Apandi Ali, yang bersuara membetulkan keadaan.Segera diingatkan oleh Hamid dan Shamrahayu supaya Yang di-Pertuan Agong dan Raja-Raja Melayu perlu waspada supaya institusi beraja tidak termasuk perangkap pihak yang tidak berpuas hati terhadap tindakan kerajaan yang cuba mengheret institusi ini untuk melakukan perkara yang di luar bidang kuasa Baginda-Baginda semua.Dijelaskan oleh mereka berdua bahawa Baginda-Baginda semua perlu senantiasa waspada bahawa mereka adalah Raja Berperlembagaan, dan sebagai Raja Berperlembagaan, Yang di-Pertuan Agong khususnya hendaklah menerima nasihat perdana menteri, jemaah menteri dan peguam negara dalam urusan rasmi yang tidak bersifat tindakan atas budi bicara Baginda.Adalah satu fakta yang jelas bahawa mengikut Perkara 145(2) Perlembagaan penasihat undang-undang kepada Yang di-Pertuan Agong adalah peguam negara dan Baginda akan berdepan dengan kesukaran jika Baginda membelakangkan nasihat peguam negara dan menerima pakai nasihat orang-orang lain, walaupun jika mereka ini adalah pakar Perlembagaan sekalipun.Walaupun kuasa untuk membuat Proklamasi Darurat dan memasyhurkan ordinan darurat diberikan kepada Yang di-Pertuan Agong, ia tidak mengubah kedudukan kuasa eksekutif di bawah Perkara 39 Perlembagaan.Perkara ini dijelaskan dalam kes N Madhavan Nair v. Government Of Malaysia [1975] 2 MLJ 286 di mana mahkamah memutuskan:“Undang-undang darurat yang memindahkan kuasa perundangan dari Parlimen ke Yang di-Pertuan Agong tidak menjejaskan kedudukan Baginda sebagai Raja Berperlembagaan, terikat dengan Perlembagaan untuk bertindak pada setiap masa atas nasihat Jemaah Menteri.”(“Emergency rule which passes the legislative power from Parliament to the Yang di-Pertuan Agong has not displaced his position as the Constitutional Monarch, bound by the Constitution to act at all times on the advice of the Cabinet.”)Bukan niat Perlembagaan untuk memberikan kuasa tanpa had kepada Yang di-Pertuan Agong semasa darurat kerana jika ini berlaku ia akan meletakkan institusi Yang di-Pertuan Agong dalam keadaan yang boleh mendedahkannya kepada pertikaian.Dalam hal mengenai pengisytiharan darurat, soal mengenai “puas hati” Baginda tidak boleh dicabar di mahkamah.Begitupun, keputusan jemaah menteri untuk menasihati Yang di-Pertuan Agong supaya membuat pengisytiharan darurat dibenarkan pula untuk dicabar di mahkamah.Ini bermakna di sini ada penampan (buffer) untuk melindungi Baginda daripada pertikaian jika ada mana-mana pihak yang tidak berpuashati dengan apa-apa keputusan yang dibuat oleh Baginda.Jika Yang di-Pertuan Agong membuat keputusan sendiri dalam hal-hal urusan pentadbiran harian kerajaan maka pihak yang akan dicabar ialah Baginda sendiri dan ini sudah semestinya akan merendahkan institusi Yang di-Pertuan Agong sekali gus ini menyebabkan Perlembagaan menghadkan kuasa budi bicara Baginda kepada beberapa perkara yang tertentu sahaja.Bila kuasa eksekutif dijalankan oleh jemaah menteri, jika ada mana-mana pihak yang tidak berpuashati dengan apa-apa keputusannya maka jemaah menteri bukan sahaja boleh dicabar di mahkamah tetapi juga di peti undi.Niat, semangat dan apa yang terzahir dalam Perlembagaan ini sudah elok dan cantik serta tidak perlu dirosakkan dengan tafsiran pelik.Pihak-pihak yang mengemukakan tafsiran pelik begini, termasuk bahawa Yang di-Pertuan Agong boleh menggantung mana-mana peruntukan Perlembagaan dalam tempoh darurat, sebenarnya meletakkan institusi dalam situasi bahaya dengan tafsiran salah kerana tidak ada mana-mana peruntukan Perlembagaan yang memberikan kuasa sebegitu kepada Baginda.Tujuan penggantungan Parlimen dibuat hanyalah untuk memudahkan Ordinan-Ordinan Darurat yang diperlukan untuk mengurus pandemik Covid-19 diluluskan dengan segera tanpa perlu melalui proses Parlimen yang panjang, itu sahaja, bukan untuk memberi kuasa kepada Yang di-Pertuan Agong bertindak secara sendiri tanpa mengikut nasihat jemaah menteri.Kalau ditafsirkan bahawa Yang di-Pertuan Agong mempunyai kuasa mutlak dalam tempoh Darurat, termasuk untuk memanggil Parlimen bersidang, maka apa akan jadi dengan peruntukan Ordinan Darurat yang menyatakan bahawa kuasa Eksekutif Persekutuan kekal dijalankan oleh jemaah menteri yang ada pada tarikh darurat diisytiharkan hingga tamat?Dan kalau tafsiran bahawa Yang di-Pertuan Agong mempunyai kuasa mutlak untuk memanggil Parlimen bersidang dalam tempoh darurat diguna pakai maka pastilah tafsiran bahawa Baginda juga mempunyai kuasa mutlak untuk membubarkan Parlimen turut perlu diguna pakai kerana soal pembubaran Parlimen turut terkandung dalam peruntukan Ordinan Darurat yang sama.Untuk merungkai apa-apa kekusutan yang timbul, ada baiknya untuk kita semua merenung kembali Perisytiharan Prinsip-Prinsip Perlembagaan yang dibuat oleh Raja-Raja Melayu pada 4 Julai 1992, di mana walaupun semua Raja-Raja Melayu yang menandatanganinya sudah mangkat, melainkan Sultan Nazrin Shah yang turut hadir masih ada dan rekodnya juga ada.Di dalam Perisytiharan Prinsip-Prinsip Perlembagaan ini, Raja-Raja Melayu menzahirkan bahawa “Kita akan bertindak atas nasihat” dan “Kita selaras dengan amalan Perlembagaan tidak seharusnya mendedah atau membincangkan dengan pihak media massa apa-apa perkara yang mungkin menimbulkan kontroversi mengenai hal ehwal pentadbiran negara/negeri”.Selaras dengan itu, adalah lebih bijaksana untuk pihak istana tidak mengeluarkan apa-apa kenyataan yang boleh menimbulkan kontroversi.Kenyataan seperti persidangan Parlimen perlu diadakan secepat mungkin menimbulkan banyak polemik kerana ini hal politik.Jika yang tidak bersetuju bersuara pastilah ia akan mendedahkan institusi diraja kepada kritikan.Bukannya tidak boleh Raja-Raja Melayu menimbang teliti soal-soal mengenai dasar negara atau mengenai hal ehwal pentadbiran negara/negeri tetapi biarlah ia dilakukan secara tertib dan rasmi mengikut prosedur dan peruntukan Perlembagaan di mana Perkara 38 (2) Perlembagaan menggariskan bahawa antara fungsi Majlis Raja-Raja adalah untuk:“Menimbang teliti soal-soal mengenai dasar negara (misalnya perubahan tentang dasar imigresen) dan apa-apa perkara lain yang difikirkannya patut.”Masa sama, Perkara 38 (3) Perlembagaan juga menggariskan bahawa:“Apabila Majlis Raja-Raja menimbang teliti perkara mengenai dasar negara Yang di-Pertuan Agong hendaklah disertai oleh perdana menteri, dan Raja-Raja yang lain serta Yang di-Pertua-Yang di-Pertua Negeri disertai oleh menteri-menteri besar atau ketua-ketua menteri mereka; dan penimbangtelitian itu adalah antara fungsi yang dijalankan oleh Yang di-Pertuan Agong mengikut nasihat jemaah menteri, dan oleh Raja-Raja yang lain serta Yang di-Pertua-Yang di-Pertua Negeri itu mengikut nasihat Majlis Mesyuarat Kerajaan mereka.”Kita yakin bahawa pihak kerajaan tidak mempunyai niat untuk tidak akur dengan titah pandangan Yang di-Pertuan Agong dan Raja-Raja Melayu dan kita juga percaya bahawa Baginda-Baginda semua ikhlas dalam menzahirkan titah pandangan, cuma jika ia dilakukan secara tertib dan rasmi pastilah tiada pihak boleh menggunakannya untuk kepentingan sendiri.* Iskandar Hasan Tan Abdullah adalah Pensyarah Kanan di Fakulti Sains Pentadbiran dan Pengajian Polisi, UiTM Kelantan.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pengaruh istana dalam politik Johor

Ketika parti politik daripada pelbagai gabungan sedang bersaing mengumpulkan sokongan menjelang Pilihan Raya  Negeri (PRN) Johor hujung minggu ini, namun istana negeri sebagai sebuah institusi di negeri itu masih kuat pengaruhnya bagi sebilangan pengundi.Di Kampung Melayu Majidee, seorang penduduk mahu dikenali sebagai Arin, 47, berkata kebajikan yang diberikan oleh pihak Sultan Johor Sultan Ibrahim Sultan Iskandar sejak sekian lama benar-benar dapat dirasai oleh rakyat.Katanya bantuan ini termasuklah makanan dan wang ringgit.“Tak perlu tunggu ada banjir kalau makanan nak sampai. Nak dekat puasa, ada sahaja orang-orang datang bertanya di sini kalau perlukan beras dan minyak masak. Bila kita tanya, mereka kata dari istana,” katanya kepada MalaysiaNow.“Kalau nak dapat kurma dari wakil rakyat, saya pun tak ingat bila kali terakhir nampak wakil rakyat datang bagi kurma.”Arin dan ibunya merupakan anak tempatan dan ahli keluarganya tidak pernah berhijrah ke negeri lain kerana merasa selesa tinggal di Johor.Di Taman Desa Tebrau, Nabila Mustafa pula merasakan pihak istana lebih prihatin di kawasannya berbanding wakil rakyat.Kata wanita berusia 29 tahun itu, beliau menyedari hakikat bahawa Sultan Ibrahim sememangnya tegas dalam memantau kebajikan rakyatnya.Atas sebab itu, katanya, kerajaan negeri mampu menjalankan tanggungjawab dengan pantas dan berkesan.“Dari zaman sekolah, saya dah dibantu dengan wang ehsan pelajar cemerlang dan bantuan zakat. Berbanding rakan-rakan di negeri lain, saya tak pernah ada masalah birokrasi. Sebab yakin, Sultan Johor sangat tegas dalam urusan pentadbiran,” katanya kepada MalaysiaNow.“Ketika belajar di Universiti Teknologi Malaysia (UTM), pelajar ni tak pernah susah. Terutama sekali bab makan. Masuk sahaja bukan puasa, macam-macam program yang dilakukan oleh permaisuri untuk berbuka puasa. Sumbangan makanan dan kuih raya. Sangat meriah.”Sehingga kini, katanya, walaupun sudah bekerja di sebuah syarikat swasta, dia masih mendapat bantuan istana apabila berjaya membeli sebuah rumah di bawah program Rumah Impian Bangsa Johor (RIBJ) yang berada di bawah naungan Yayasan Sultan Ibrahim Johor (YSIJ).“Rumah saya hanya berharga sekitar RM80 ribu dan dijangka siap pada tahun depan. Saya sudah dihubungi ejen rumah dan dimaklumkan akan mendapat wang sumbangan RM3,000 daripada YSIJ sebelum masuk ke rumah.“Apa lagi yang boleh saya nak kata? Istana betul-betul jaga kami di Johor.”Peranan istana dalam mencorakkan undiJohor berbeza dengan negeri-negeri lain di Malaysia kerana pengaruh istana sangat kuat sehingga dianggap berupaya mempengaruhi corak politik negeri itu.Mana-mana individu politik yang dilihat “mesra” dengan istana berdepan peluang cerah untuk mendapat sokongan rakyat negeri Johor.Pada musim PRN Johor, beberapa ahli politik dilihat mendampingi istana selepas tular beberapa foto pemimpin parti bersama Tunku Mahkota Johor Tunku Ismail Sultan Ibrahim.Antaranya, bekas perdana menteri Najib Razak dari Umno dan Presiden PKR Anwar Ibrahim.Manakala, hanya Presiden Bersatu Muhyiddin Yassin yang juga pengerusi Perikatan Nasional (PN) dilihat mengadap Sultan Ibrahim di istana.Meskipun naratif kelahiran parti keramat Melayu, Umno bermula di Johor sangat kuat, parti itu tetap kalah pada Pilihan Raya Umum ke-14 (PRU14) ketika gelombang menjatuhkan Najib berlaku hampir di seluruh negara sehingga Johor ditawan Pakatan Harapan.Di masjid Kolam Ayer, seorang jemaah ketika ditemui berkata fungsi dan bantuan dari istana tidak pernah dihebahkan tidak seperti wakil rakyat yang sering mengungkit kerja mereka sendiri setiap kali nak mengundi.“Di kawasan JB ni, terutama sekali hari Jumaat. Lepas sembahyang, pergilah isi minyak motor. Kadang-kadang percuma sebab dah ada orang bayarkan.“Bila tanya, ‘orang TMJ’ yang datang bayar. Tak ada pun nak bising-bising. Tapi siapa yang selalu dapat, kenal la macam mana istana bantu rakyat dia,” katanya yang mahu dikenali sebagai Hanif merujuk kepada Tunku Mahkota Johor.Lain pula pandangan Yusnin Yahya, seorang penduduk yang aktif dalam gerakan politik tempatan sejak usia muda berkata, tidak dinafikan istana Johor tegas dalam memantau polisi pentadbiran negeri bagi memastikan kebajikan rakyat terpelihara.Bagaimanapun, beliau berkata pengundi perlu rasional dan mengambil logik mengikut keadaan. Hal ini katanya, pentadbiran negeri bergantung kepada kerajaan pusat.Atas sebab itu, kehadiran wakil rakyat sangat diperlukan untuk menyampaikan hasrat-hasrat rakyat dapat ditunaikan.“Jadi, saya tak setuju kalau mereka kata tak perlukan orang politik.“Secara peribadi, kami di Johor sangat suka campur tangan istana sebab sultan tak suka ahli politik main wayang. Tuanku cukup tegas dan pantau. Sangat menjaga rakyat,” katanya kepada MalaysiaNow.Katanya, sultan sangat berperanan membawa suara rakyat-rakyatnya. Atas sebab itu, tuanku sering kali dilihat mencemar duli menemui rakyat untuk bertanya khabar dan memantau kawasan-kawasan kampung.“Malahan di pejabat Setiausaha Kerjasama Negeri Johor (SUKJ), sultan memantau dengan aktif.“Tuanku adalah mata-mata rakyat kepada ahli-ahli exco Johor. Dalam mesyuarat exco, mereka kena laksanakan dasar-dasar pentadbiran negeri yang sultan pantau rapat.“Bukan exco pula, kena turun tengok rakyat sebab sultan selalu ingatkan, itu satu amanah.”


SK Taman Desa Skudai ditutup kerana Covid-19

Sekolah Kebangsaan (SK) Taman Desa Skudai, Johor, ditutup selama lapan hari mulai hari ini, ekoran seorang muridnya disahkan positif Covid-19.Tinjauan pemberita di sekolah itu hari ini mendapati ada satu notis arahan daripada Jabatan Pendidikan Negeri Johor yang dilekat pada pintu pagar utama sekolah memaklumkan penutupan sekolah berkenaan dari 16 hingga 23 Oktober.Notis berkenaan turut memaklumkan murid akan dibenarkan ke sekolah pada 25 Oktober.Difahamkan, seorang murid lelaki tahun tiga disahkan positif Covid-19 dan susulan itu sekolah ditutup bagi membolehkan proses sanitasi serta ujian calitan terhadap kontak rapat dilakukan.Berdasarkan pemerhatian dari luar pagar sekolah sejak 8 pagi tadi, ujian calitan itu yang dijalankan di perkarangan sekolah bermula pada 9.45 pagi.Kira-kira 70 kontak rapat yang terdiri daripada murid sekolah itu serta murid daripada sebuah lagi sekolah, iaitu Sekolah Agama Tafrijiyyah Taman Universiti, Skudai yang turut dihadiri murid lelaki itu, menjalani ujian saringan berkenaan.Murid yang selesai menjalani ujian calitan ditemani penjaga masing-masing dilihat dipakaikan gelang berwarna merah jambu sebelum beredar meninggalkan sekolah selain  diminta melakukan kuarantin kendiri selama 14 hari bermula hari ini.Sementara itu, Pengerusi Jawatankuasa Pendidikan, Penerangan, Warisan dan Budaya Negeri Johor Mazlan Bujang dan Pengarah Pendidikan Johor Shaharuddin Saari yang dihubungi bagi mendapatkan pengesahan memaklumkan pihaknya tidak boleh memberi sebarang kenyataan mengenai perkara itu.Jabatan Bomba dan Penyelamat Malaysia (JBPM) Johor dijadual melakukan proses sanitasi di sekitar sekolah pada petang ini.Sejak petang semalam, tular satu pesanan ringkas melalui aplikasi WhatsApp yang mengandungi makluman berkaitan seorang murid lelaki tahun tiga SK Taman Desa Skudai disahkan positif Covid-19.Murid yang selesai menjalani ujian calitan ditemani penjaga masing-masing dilihat dipakaikan gelang berwarna merah jambu sebelum beredar meninggalkan sekolah selain  diminta melakukan kuarantin kendiri selama 14 hari bermula hari ini.Menurut makluman itu, murid berkenaan dipercayai dijangkiti virus itu selepas saudaranya dari Selangor mengunjungi kediaman murid tersebut di Skudai, pada 5 Oktober lepas dan keluarga murid itu dihubungi Kementerian Kesihatan setelah seorang daripada saudara mereka disahkan positif.Mereka diarahkan menjalani kuarantin kendiri bermula 8 hingga 19 Oktober, sebelum murid itu disahkan positif Covid-19 tengah hari semalam.


Pembantu nafi khabar angin mengenai Taib Mahmud

Yang di-Pertua Negeri Sarawak Abdul Taib Mahmud dalam keadaan sihat dan baik menurut kenyataan dikeluarkan Astana Negeri Sarawak, bagi menolak khabar angin mengenai keadaan kesihatan beliau seperti yang tersebar di media sosial.
Setiausaha Sulitnya Junih Salleh Ahmad dalam kenyataan itu berkata kesemua berita yang ditularkan dan tidak disahkan dan bukannya dikeluarkan dari Astana Negeri Sarawak mengenai kesihatan Taib itu, palsu dan tidak benar.
“Kami berharap dengan kenyataan akhbar ini, semua laporan buruk dan khabar angin mengenai (kesihatan) Yang di-Pertua Negeri Taib dapat dihentikan,” katanya.


Tukang masak akui miliki item Daesh tersenyum terima hukuman penjara

Seorang tukang masak sebuah hotel di Singapura tersenyum lebar selepas Mahkamah Tinggi hari ini menjatuhkan hukuman penjara tiga tahun atas enam kesalahan memiliki pelbagai item berkaitan kumpulan pengganas Daesh, tahun lepas.Hakim Collin Lawrence Sequerah menjatuhkan hukuman itu terhadap Mohd Firdaus Kamal Intdzam, 34, selepas dia mengaku bersalah atas kesemua pertuduhan memiliki item-item tersebut, antaranya, dua keping kad memori, sehelai bendera, empat buah buku dan buah telefon bimbit.Kesemua kesalahan itu didakwa dilakukan di kawasan kementerian kesihatan Malaysia, pekarangan laluan bas masuk, Balai Ketibaan Kompleks Kastam, Imigresen dan Kuarantin, Bangunan Sultan Iskandar, Johor Bharu pada jam 10.40 pagi, 5 Ogos 2020.Dia didakwa mengikut Seksyen 130 JB (1) (a) Kanun Keseksaan (Akta 574) yang membawa hukuman penjara maksimum tujuh tahun atau dengan denda dan boleh dilucutkan hak mana-mana item.Mahkamah menjatuhkan hukuman penjara tiga tahun bagi setiap pertuduhan dan memerintahkan kesemua hukuman itu bermula dari tarikh tertuduh ditangkap pada 5 Ogos 2020.Selepas selesai prosiding, tertuduh dilihat tersenyum lebar kepada ahli keluarganya yang berada di galeri awam.Terdahulu, timbalan pendakwa raya (TPR) Sarah Khalilah Abdul Rahman memohon hukuman berbentuk pemenjaraan antara tiga dan empat tahun dikenakan ke atas tertuduh mengikut trend hukuman bagi kes-kes terdahulu di bawah Seksyen 130JB Kanun Keseksaan.“Walau apa pun alasan mitigasi yang diberikan oleh tuduhan yang bersifat peribadi, mahkamah mesti mempertimbangkan keseriusan kesalahan itu serta hukuman mesti mencerminkan sebagai langkah pencegahan kepada komuniti dan orang awam.“Dan terutama bagi kesalahan berkaitan keganasan, mahkamah perlu mengambil kira notis kehakiman terhadap ancaman berterusan berkaitan keganasan di dalam dan sekitar rantau ini,” katanya yang mengendalikan kes itu bersama TPR Rohaiza Abd Rahman.Bagaimanapun, tertuduh, yang tidak diwakili peguam, merayu hukuman yang ringan dengan alasan dia adalah penanggung utama keluarga.


Pemimpin Umno, DAP dan PKR sebulat suara selar Muhyiddin dalam satu forum

Pemimpin daripada Umno, DAP dan PKR dilihat sebulat suara ketika program diskusi malam tadi, dalam mempersoalkan legitimasi Perdana Menteri Muhyiddin Yassin dan nasihatnya kepada Agong untuk mengisytiharkan darurat.Dalam program yang disiarkan secara dalam talian, Kamal Amir, seorang veteran Umno yang pernah menjadi exco Pemuda pada 1980-an, Abdul Aziz Bari dari DAP dan Abdullah Sani dari PKR bertegas Parlimen mesti bersidang semasa darurat supaya Muhyiddin dapat membuktikan beliau mempunyai sokongan sebagai perdana menteri.“Rakyat berkeyakinan bahawa dia sewaktu menasihat Yang di-Pertuan Agong, (dia) tidak mempunyai keabsahan, tetapi keabsahan beliau itu tidak boleh dicabar, kerana tak ada (sidang Parlimen),” kata Kamal.“Ya, saya bersetuju,” kata Aziz yang juga ketua pembangkang di Dewan Undangan Negeri (DUN) Perak.“Agong hanya perlu mendengar nasihat daripada kerajaan yang mempunyai legitimasi,” katanya.Aziz adalah antara tiga Adun Pakatan Harapan (PH) yang memfailkan tindakan undang-undang bagi mencabar keputusan Muhyiddin menasihatkan Agong untuk mengisytiharkan darurat.Bagaimanapun pada Oktober lepas, pensyarah undang-undang yang menjadi ahli politik itu berkata, keputusan Agong adalah muktamad selepas Sultan Abdullah Sultan Ahmad Shah enggan menggunakan kuasanya untuk mengisytiharkan darurat ketika mula-mula dicadangkan.Sebelum ini, Pengerusi PH Anwar Ibrahim menggesa ahli-ahli Parlimen untuk menulis warkah kepada Agong untuk membatalkan darurat, tetapi kini menukar kenyataannya, mengatakan hanya mempersoalkan nasihat Muhyiddin termasuk mendesak supaya Parlimen bersidang.Seorang lagi panel, Abdullah yang juga ahli Parlimen Kapar menyelar kerajaan kerana melaksanakan Perintah Kawalan Pergerakan (PKP) yang menyebabkan aktiviti perniagaan dihadkan, sebagai usaha untuk mengekang penularan Covid-19.“Kita sebenarnya menyekat proses ekonomi itu berkembang. Inilah yang saya lihat kerajaan hari ini gagal melaksanakan tugas mereka dan membiarkan derita rakyat terutama sekali pembuangan pekerjaan berterusan.“Kita lihat pada hari ini, orang terpaksa mencuri untuk makan, orang tak ada makan,” dakwa Abdullah.Kamal bersetuju dengan Abdullah mengatakan kerajaan “berselindung di sebalik undang-undang untuk melindungi ketidakmampuan mentadbir”.Semasa forum itu moderator menyampuk, mengatakan forum itu sangat mesra dan memperlihatkan persetujuan antara Umno dan DAP.“Dari segi idea, nampak makin selari,” katanya.Aziz kemudiannya menuduh Speaker Dewan Rakyat Azhar Azizan Harun tersilap tafsir undang-undang apabila menyekat beberapa percubaan untuk menggulingkan Muhyiddin di Parlimen.“Di Perak, entah macam mana ada speaker yang bukan daripada kalangan undang-undang, tapi lebih tahu, lebih jujur dari segi undang-undang berbanding speaker Dewan Rakyat yang berkasutkan peguam,” kata Aziz.Sejak mengambil alih jawatan perdana menteri pada Mac tahun lepas, Muhyiddin berjaya melepasi dua pengundian kritikal yang mampu menyebabkannya perlu meletakkan jawatan sekiranya tidak mempunyai sokongan majoriti ahli Parlimen.Pada Julai, kerajaan menang pengundian di Dewan Rakyat untuk menggantikan speaker dengan Azhar dan akhir tahun lepas, beberapa percubaan untuk mengalahkan Muhyiddin dalam pengundian Belanjawan 2021 menyaksikan kemenangan blok kerajaan.Sementara Abdullah yang merupakan pengikut setia Anwar menolak dakwaan mempersoalkan darurat sebagai penderhakaan kepada Agong.Sebaliknya, Abdullah memaki hamun pihak yang mempersoalkan pengampunan Anwar, mengatakan mereka sebagai penderhaka.“Agong memberi pengampunan kepada Anwar. Tetapi mereka masih mahu bawa ke mahkamah. Inilah yang dinamakan derhaka. Inilah namanya…apa punya sial pun taktau la orang macam ini,” kata Abdullah dengan penuh kemarahan.Pada September tahun lepas, Anwar gagal untuk menghalang tindakan undang-undang di Mahkamah Tinggi yang mencabar pengampunan Diraja terhadapnya beberapa hari selepas kemenangan PH pada 2018.Dalam tindakan mahkamahnya, Mohd Khairul Azam Abdul Aziz mendakwa pengampunan penuh diberikan kepada Anwar bercanggah dengan Perkara 42(4) dan (5) Perlembagaan Persekutuan berikutan kuasa pengampunan hendaklah dilaksanakan dengan nasihat oleh Lembaga Pengampunan.


‘Ikon cercaan’ masih kawal Umno walaupun tersungkur pada 2018, kata veteran, penganalisis

Beberapa kenyataan pemimpin Pemuda Umno baru-baru ini terhadap presiden mereka Ahmad Zahid Hamidi merupakan satu peringatan kepada janji untuk “meremajakan” parti itu yang tidak pernah berlaku, dengan beberapa pemerhati mengatakan ia sepatutnya melakukan reformasi pada 2018 selepas kalah dalam pilihan raya tahun itu.Penganalisis politik Mahadee Ismail mengatakan sayap Pemuda tidak boleh hanya tunduk atau mengikut secara membuta tuli apa yang dilakukan pihak atasan parti dan pemimpin terpalit skandal dan kes rasuah sepatutnya tidak lagi memimpin.“Sepatutnya rombakan ini dibuat sejurus kekalahan Barisan Nasional (BN) mempertahankan kerajaan pada Pilihan Raya Umum ke-14 (PRU14) yang lalu lagi,” kata ahli akademik dari Universiti Putra Malaysia itu kepada MalaysiaNow.Beliau berkata, sebaliknya mereka yang menjadi “ikon cercaan” rakyat yang mendapat tempat tinggi dalam parti.“Ini adalah sesuatu yang tidak wajar berlaku. Rakyat akan terus gelak dengan ikon-ikon tersebut,” katanya tanpa menamakan siapa yang dimaksudkan.Zahid dikritik beberapa pemimpin Pemuda Umno negeri dan bahagian, yang mendesaknya supaya beliau berundur selepas pendedahan mengenai sokongan yang diberikan kepada Presiden PKR Anwar Ibrahim untuk menjatuhkan kerajaan Perikatan Nasional yang disokong parti Melayu itu selepas pentadbiran Pakatan Harapan tumbang tahun lepas.Zahid berdepan berpuluh-puluh tuduhan rasuah, pecah amanah dan pengubahan wang haram, tetapi tetap menang jawatan presiden, menggantikan Najib Razak yang melepaskan semua kedudukannya berikutan kekalahan Umno pada 2018.Katanya ahli Umno perlu menjaga parti bukan jaga individu.Bagaimanapun, Najib yang terlibat dalam skandal 1MDB yang dipersalahkan di atas kekalahan Umno, masih berpengaruh dalam parti melalui penyokong setianya.Seorang veteran Umno mengatakan parti itu akan kalah dengan lebih teruk pada PRU15 jika ia gagal untuk berubah.Pengerusi Veteran Umno Othman Desa mengatakan Umno sepatutnya lebih kuat selepas mengalami kekalahan.“Janganlah kita terjun dalam lubang yang sama dua kali, kata Othman yang pernah menjadi setiausaha politik kepada bekas perdana menteri, Abdullah Badawi kepada MalaysiaNow.Katanya ahli Umno perlu menjaga parti bukan jaga individu.Mahadee berkata, golongan muda sukar bergerak naik di dalam Umno disebabkan parti itu masih dikuasai “warlords” yang tidak mahu melepaskan kuasa.Beliau berkata parti-parti politik lain lebih jelas memberi ruang yang lebih luas kepada generasi muda, tetapi Umno masih di takuk lama.“Tidak banyak berubah, sedangkan rakyat Malaysia sudah jauh berubah.“Sampai bila kepimpinan lama harus kekal diberikan kuasa?” soalnya.Sekurang-kurangnya tiga pemimpin kanan Pemuda Umno tampil secara berani meminta perubahan dilakukan pada pucuk pimpinan parti, yang dilihat sebagai satu protes terhadap Zahid, berikutan rasa tidak puas hati semakin memuncak apabila presiden mereka menyokong Anwar.Ketua Pemuda Umno Wilayah Persekutuan, Mohamed Nizham Abdullah Hamidi mengatakan perubahan perlu dilakukan terhadap pimpinan tertinggi parti, manakala Ketua Pemuda Umno Bahagian Pontian Helmi Buang dan Ketua Pemuda Bahagian Seremban Zool Amali Hussin secara terbuka menggesa Zahid disingkirkan.Mahadee berkata, disebabkan Umno tidak memberikan laluan kepada orang muda, parti itu semakin jauh daripada golongan tersebut yang bakal menjadi sektor undi terbesar apabila rakyat berumur 18 tahun dibenarkan mengundi.Mahadee berkata, pemimpin Pemuda lebih dekat dengan golongan belia-remaja masa kini yang mencerminkan sentimen generasi muda.“Rakyat semakin hari semakin tinggi ilmu dan pendidikannya, para pimpinan Umno juga harus sedar tentang perubahan penting yang perlu dilakukan dalam parti, khususnya membersihkan dahulu nama Umno daripada terpalit dengan ikon-ikon negatif yang kurang disenangi oleh rakyat,” tambahnya.Mahadee mengatakan agenda meremajakan parti patut bermula dari sekarang dengan menggesa “pemimpin atasan yang sudah lanjut usia” untuk melepaskan jawatan mereka.“Saya kira hanya wujud pada slogan sahaja, dari segi tindakan tidak bergerak ke mana-mana,” katanya, merujuk kepada seruan dalam perhimpunan agung Umno yang lalu untuk menjadikan parti itu lebih menarik kepada generasi muda.“Pemuda Umno perlu terus mendesak supaya mereka diberikan kedudukan yang lebih luas dan besar dalam parti, mendapat tempat yang lebih banyak dalam majlis tertinggi dan menduduki kerusi utama kepimpinan tertinggi,” kata Mahadee.


Sorry.


Muhyiddin lega keputusan kes SRC Najib, ingatkan ia bukan pengakhiran

Bekas perdana menteri Muhyiddin Yassin mengalu-alukan keputusan Mahkamah Persekutuan yang mengekalkan sabitan bersalah terhadap bekas bosnya, Najib Razak, namun mengingatkan ia bukanlah pengakhiran dalam perjuangan melawan rasuah.
Muhyiddin yang dipecat daripada kerajaan pada 2015 kerana lantang mengkritik Najib Razak berhubung skandal 1MDB berkata masih banyak kes berprofil tinggi yang masih dibicarakan, termasuk kes melibatkan Presiden Umno Ahmad Zahid Hamidi.
"Saya berharap, kebebasan badan kehakiman di negara kita terus dilindungi tanpa ada cubaan campurtangan atau desakan politik dari mana-mana pihak agar keadilan dapat tertegak,” kata pengerusi Perikatan Nasional itu dalam sebuah kenyataan, beberapa jam selepas panel lima hakim menyampaikan keputusan yang mengekalkan sabitan dan hukuman penjara 12 tahun dan denda RM210 juta terhadap Najib berhubung kes penyelewengan dana RM42 juta SRC International.
Najib, yang mengetuai kerajaan Barisan Nasional (BN) dari 2009 sehingga beliau tumbang pada pilihan raya umum 2018, dibawa ke Penjara Kajang untuk menjalani hukumannya, menjadi bekas perdana menteri Malaysia pertama dipenjarakan.
Susulan pemecatannya, Muhyiddin bergabung tenaga bersama Dr Mahathir Mohamad untuk menubuhkan Bersatu, memberikan cabaran hebat terhadap penguasaan Umno sebagai parti Melayu.
Pada 2018, Bersatu menyertai Pakatan Harapan (PH) untuk menjatuhkan kerajaan BN yang berkuasa dalam pentadbiran kerajaan selama lebih enam dekad.
Dua tahun kemudian, parti itu memutuskan untuk keluar daripada gabungan itu berikutan perselisihan mengenai gesaan untuk menamakan Anwar Ibrahim sebagai perdana menteri.
Krisis itu berakhir dengan peletakan jawatan Mahathir sebagai perdana menteri sekali gus menyebabkan PH tumbang.
Muhyiddin mengangkat sumpah pada 1 Mac 2020 selepas lebih seminggu kelompongan jawatan perdana menteri berikutan sokongan Bersatu, BN, GPS serta sekumpulan ahli parlimen PKR yang menentang Anwar.
Dalam pada itu, Muhyiddin yang sebelum ini mendakwa wujud percubaan supaya beliau campur tangan dalam urusan mahkamah membabitkan kes rasuah berprofil tinggi, berkata keputusan hari ini adalah bukti kebebasan badan kehakiman negara, sambil menambah ia akan memulihkan imej Malaysia.
"Kebebasan sistem kehakiman inilah yang saya pertahankan ketika saya menjadi perdana menteri," kata Muhyiddin yang dijatuhkan daripada pentadbiran kerajaan selepas komplot diketuai Najib, Zahid dan sekumpulan ahli Parlimen Umno yang bersekutu dengan mereka.
"Walaupun ada desakan politik supaya saya campur tangan dalam kes tertentu, saya tegas menolaknya walau akhirnya saya terpaksa meletak jawatan kerana mempertahankan prinsip ini."
Muhyiddin berkata beliau akhirnya dapat menghela nafas lega dengan keputusan mahkamah dalam kes Najib hari ini, sambil menambah beliau menyatakan kebimbangannya mengenai “penyelahgunaan kuasa dan rasuah pada skala yang besar" berkait penyelewengan dalam skandal 1MDB sejak 2015.
"Walaupun saya dihukum dengan pemecatan dari kerajaan dan parti pada ketika itu, saya terus istiqamah dengan prinsip menegakkan yang hak.”


Lebih RM48 juta wang bapa Jho Low kini milik kerajaan

Wang lebih RM48 juta yang dirampas dari tujuh akaun bank milik Larry Low Hock Peng, bapa ahli perniagaan dalam buruan Low Taek Jho atau Jho Low, yang didakwa berkaitan dengan skandal 1Malaysia Development Bhd (1MDB), kini menjadi harta kerajaan Malaysia.Ini berikutan hakim Mahkamah Tinggi Mohamed Zaini Mazlan memerintahkan wang itu dilucut hak kepada kerajaan selepas timbalan pendakwa raya Suruhanjaya Pencegahan Rasuah Malaysia (SPRM) Shafinas Shabudin selaku pemohon memaklumkan tiada pihak ketiga yang hadir ke mahkamah untuk menuntut wang RM48,491,064 itu.“Notis kepada pihak ketiga tersebut telah dikeluarkan pada 11 Mac lepas, bagaimanapun tiada pihak ketiga yang hadir ke mahkamah hari ini untuk menuntut wang berkenaan.“Disebabkan tiada pihak ketiga hadir bagi menyatakan tuntutan terhadap harta yang dicadangkan untuk dilupuskan, pihak pendakwa raya memohon supaya harta-harta dilucut hak kepada Kerajaan Malaysia,” kata Shafinas.Larry selaku responden yang tidak diwakili peguam juga tidak hadir ke mahkamah.Sementara itu, ketika ditemui pemberita selepas prosiding, Shafinas berkata harta yang terlibat ialah wang berjumlah RM20,784,952.56, RM300,000, RM500,000 dan RM20 juta yang disita dari akaun simpanan tetap dan semasa responden di Bank RHB Cawangan KLCC.Menurut Shafinas, wang berjumlah RM6,242,593.10, RM345,496.47 dan RM318,021.95 telah disita dari akaun simpanan tetap dan akaun semasa responden di Maybank, di cawangan Plaza Gurney di Pulau Pinang.Pada 19 Julai 2019, hakim Mohamed Zaini membenarkan permohonan pihak pendakwaan untuk melucut hak wang berjumlah RM48,979,500.67 dalam tujuh akaun bank milik Larry selepas tiada pihak ketiga hadir di mahkamah menuntut wang terbabit.Bagaimanapun, kes lucut hak itu didengar semula selepas pihak pendakwaan meminda notis usul bagi memasukkan maklumat berkenaan dua bank yang terlibat di dalam permohonan lucut hak tersebut.Pada 29 Mac 2019, kerajaan memfailkan tindakan pelucutan sivil untuk membekukan tujuh akaun bank milik Larry dengan mendakwa ia adalah hasil daripada kegiatan pengubahan wang haram.Notis penyitaan bertarikh 17 Jan 2019 yang ditujukan kepada Goh Gaik Ewe, 66, ibu Jho Low, dikeluarkan mengikut Subseksyen 51 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001.Hingga kini, pihak berkuasa dilaporkan masih berusaha mengesan Larry, isterinya Goh Gaik Ewe dan Jho Low untuk membantu siasatan kes membabitkan syarikat pelaburan kerajaan 1MDB.


Dr M sekali lagi kecam layanan terhadap Najib

Dr Mahathir Mohamad sekali lagi mengecam layanan diberikan kepada Najib Razak yang menikmati kebebasan tanpa menjalani hukuman walaupun sudah disabitkan bersalah dalam pertuduhan jenayah susulan mahkamah membenarkan bekas perdana menteri itu terbang ke Singapura.Mahathir berkata Najib terus bebas seperti orang yang tidak bersalah sepanjang proses rayuannya yang bermula April lalu.“Najib Razak telah dihukum penjara dan denda kerana kesalahan money laundering. Kononnya kerana dia membuat rayuan hukuman tidak dilaksana,” kata bekas perdana menteri itu dalam tulisan diblognya.“Sepanjang masa dia bebas seperti orang yang tidak salah. Kes tidak didengar kerana bermacam alasan.”Mahathir turut mempersoalkan tindakan Mahkamah Rayuan yang belum membuat keputusan terhadap Najib bahkan dibenarkan mendapatkan semula pasport untuk melakukan perjalanan ke luar negara tanpa apa-apa bantahan oleh peguam negara.“Mahkamah Rayuan mendengar rayuan Najib. Tetapi keputusan ditangguh. Sudah enam bulan berlalu. Mahkamah belum buat keputusan.“Sekarang banduan ini dibenar ke Singapura.”Mahathir dengan nada bimbang turut mempersoalkan bilakah keputusan Mahkamah Rayuan dibuat kerana Najib mungkin akan merayu di Mahkamah Persekutuan pula jika beliau didapati bersalah.“Ini juga akan ambil masa. PRU15 pun sudah tiba. Najib belum disah oleh Mahkamah Persekutuan yang ia bersalah.”Menurutnya, jika keadaan sedemikian rupa, “Najib boleh bertanding dalam PRU15.”“Rakyat tentu berbangga. Curi 10 ringgit masuk penjara serta merta. Curi satu billion ringgit boleh lepas dari penjara.“Ramailah penyangak dan perasuah sekarang bebas menjelajah seluruh dunia sementara hukuman ditangguh atau pertuduhan dibatal.”Najib yang kini dalam proses merayu sabitan tujuh pertuduhan berprofil tinggi melibatkan RM42 juta dana SRC International yang dikaitkan dengan 1MDB, juga turut memohon supaya tarikh perjalanan ke Singapura untuk melawat anak perempuannya ditangguhkan bagi menumpukan perhatian kepada kempen Umno dalam Pilihan Raya Negeri (PRN) Melaka yang bakal diadakan November depan.Isterinya, Rosmah Mansor juga turut dibenarkan ke Singapura ketika perbicaraan bagi pertuduhan rasuah membabitkan projek hibrid solar sedang berjalan.


PM harap RTM berani bawa perubahan supaya segar, relevan

Perdana Menteri Muhyiddin Yassin mahu Radio Televisyen Malaysia (RTM) yang kini berusia lebih tujuh dekad mencipta tonggak pencapaian dalam industri penyiaran serta penerbitan negara selain berani membawa perubahan agar perkhidmatannya sentiasa segar dan relevan.Muhyiddin berkata RTM yang telah sekian lama berkhidmat kepada rakyat, perlu bersedia berubah dengan perkembangan dan kemajuan teknologi semasa serta mencipta lebih banyak kejayaan baharu untuk membawa jabatan penyiaran negara ke satu tahap yang lebih tinggi.“Slogan RTM – Teman Setia Anda memang sinonim dan mencerminkan perkhidmatannya kepada rakyat. Namun, RTM juga perlu berani membawa perubahan agar perkhidmatannya akan sentiasa segar dan relevan,” katanya dalam ucapan secara maya bersempena sambutan ulang tahun RTM ke-75 dan Orkestra RTM ke-60, hari ini.Sambutan itu yang diadakan di Angkasapuri, dihadiri Menteri Komunikasi dan Multimedia Saifuddin Abdullah dan Timbalannya, Zahidi Zainul Abidin, Ketua Setiausaha kementerian Mohammad Mentek dan Ketua Pengarah Jabatan Penyiaran Ruzain Idris.Muhyiddin juga berharap supaya RTM tidak gentar membawa perubahan dalam era Revolusi Industri 4.0 di samping menggunakan kepakaran yang ditimba daripada pengalaman lalu untuk sentiasa menambah baik, melestarikan dan membangunkan perkhidmatannya.Dalam pada itu, perdana menteri berkata projek menaik taraf Kompleks Penyiaran Angkasapuri kepada Bandar Media adalah sejajar dengan kemajuan pesat dalam bidang teknologi penyiaran dan piawaian penyiaran digital antarabangsa.Muhyiddin berkata apabila siap sepenuhnya, projek yang dilaksanakan secara kerjasama di antara kerajaan dan pihak swasta itu akan menyediakan infrastruktur penyiaran berteknologi tinggi selaras dengan perancangan kerajaan untuk membangunkan perkhidmatan siaran televisyen digital.Beliau berkata pembangunan Bandar Media itu juga selari dengan Pelan Transformasi RTM yang memfokuskan kepada pembangunan dan penggunaan platform media RTM secara lebih optimum dan mencapai visi jabatan dengan lebih efektif.“Saya percaya pelan ini akan memberikan manfaat yang besar bukan sahaja kepada organisasi malahan kepada industri kreatif tempatan.“Antara lainnya ia akan menawarkan pemantapan kandungan di saluran-saluran televisyen, penyegaran penyampaian di medium radio dan pemerkasaan media baharu untuk memupuk dan menambah kesetiaan dalam kalangan audiens,” katanya.


Pemimpin veteran DAP gesa hentikan perebutan kuasa, tumpu perang Covid-19

Seorang pemimpin veteran DAP yang berkhidmat sebagai ahli Parlimen hampir empat dekad menggesa semua pemimpin politik menghentikan polemik perebutan kuasa dan fokus kepada usaha memerangi pandemik Covid-19.Ahli Parlimen Kepong Dr Tan Seng Giaw yang berkhidmat selama lapan penggal sebelum digugurkan pada Pilihan Raya Umum 2018 berkata sambutan awal tahun baru Hijrah umat Islam di Malaysia hari ini sepatutnya mangajar rakyat Malaysia untuk mengenal pasti keutamaan mereka.“Awal Muharram mengajak kita untuk berbuat baik. Jadi lakukanlah perkara paling penting dulu, kesihatan rakyat,” kata Tan yang juga bekas ahli Parlimen yang berkhidmat sejak 1980-an kepada MalaysiaNow.Ulasan beliau tampil ketika PKR dan Umno meningkatkan usaha untuk mengumpul sokongan bagi menggulingkan Perdana Menteri Muhyiddin Yassin.Anwar Ibrahim dan Ahmad Zahid Hamidi sudah menyerahkan akuan sumpah (SD) kepada Yang di-Peruan Agong walaupun Muhyiddin telah memberikan jaminan untuk membentangkan usul undi percaya ketika sidang Parlimen diadakan pada September depan.Tan berkata semua parti harus tamatkan polemik ketika ini.“Soal perang dan berbalah parti ini, siapa nak jadi kerajaan, siapa nak jadi itu, siapa nak jadi ini, hentikanlah dulu.”Tan yang juga seorang doktor berkata, biarpun ramai rakyat sudah divaksin, kematian masih berlaku setiap hari di Malaysia dengan jumlah yang tidak dijangkakan.Minggu lalu Presiden Umno Ahmad Zahid Hamidi mengumumkan partinya keluar daripada kerajaan Perikatan Nasional (PN) pimpinan Perdana Menteri Muhyiddin Yassin.“Bukan saja kita, seluruh dunia hadapi masalah ini tambah lagi di Amerika Syarikat, sangat teruk walaupun dia jauh lebih maju berbanding kita. Soal siapa nak jadi kerajaan, perang-perang politik hentikanlah dulu,” kata bekas ahli Parlimen Kepong itu.“Fikir dan cari jalan macam mana nak selesai masalah kesihatan rakyat akibat penularan Covid-19.”Malaysia merekodkan puluhan ribu kes baru setiap hari apabila varian Delta dikesan menular dalam negara.Kerajaan menyasarkan imuniti kelompok menjelang akhir Oktober selain turut memulakan langkah untuk membenarkan aktiviti harian di bawah Pelan Pemulihan Negara.


Ketua WHO gesa pandemik Covid-19 ditamatkan tahun depan

Dunia mesti terus bersatu dan membuat keputusan sukar yang diperlukan bagi menamatkan pandemik Covid-19 pada tahun depan, kata Ketua Pengarah Pertubuhan Kesihatan Sedunia (WHO) Tedros Adhanom Ghebreyesus.“2022 mesti menjadi tahun kita tamatkan pandemik,” kata Tedros kepada media di Geneva.Ketika perayaan sambutan Tahun Baru semakin hampir, Tedros berkata negara perlu mengekang acara kebangsaan kerana perhimpunan ramai boleh menjadi “platform terbaik” bagi penularan varian Omicron.Katanya, lebih baik untuk batalkan acara-acara tersebut dan menyambutnya kemudian “daripada menyambut acara Tahun Baru ketika ini mungkin boleh menyebabkan kira berduka kemudiannya.”Sejak pertama kali Omicron dilaporkan di Afrika Selatan bulan lalu, varian membimbangkan itu sudah dikesan menular di berpuluh-puluh negara, mematahkan harapan bahawa pandemik itu akan berakhir.WHO turut berkata varian itu menular dengan kadar yang tinggi pada ketika ini.“Kini terdapat bukti yang konsisten bahawa Omicron merebak dengan lebih cepat berbanding varian Delta,” kata Tedros, sambil memberi amaran bahawa varian itu mempunyai keupayaan untuk menggandakan jangkitan.“Penularannya benar-benar pantas.”Selain peningkatan kebolehjangkitan varian itu, data awal menunjukkan varian tersebut boleh mengatasi tahap imuniti penerima vaksin.“Semua negara perlu lebih fokus sekarang untuk menamatkan pandemik ini,” katanya.Ketua Saintis WHO Soumya Swaminathan memberitahu sidang akhbar semalam bahawa “masih terlalu awal untuk membuat kesimpulan bahawa ini akibat jangkitan varian lebih ringan (dari varian lain)”.Beliau memberi amaran bahawa Afrika Selatan dan tempat lain yang melaporkan kadar kemasukan ke hospital yang lebih rendah akibat Omicron telah terjejas teruk dalam gelombang pandemik terdahulu.Beliau menjangka kebanyakan kes Omicron di kawasan itu adalah jangkitan semula.“Tingkah laku varian itu mungkin berbeza pada orang yang kurang imuniti,” katanya.Tedros juga menegaskan, WHO yakin pandemik itu boleh diputuskan menerusi program vaksinasi secara besar-besaran, memakai pelitup muka dan penjarakan fizikal.Lebih dari 5.3 juta orang meninggal dunia sejak pandemik melanda.Bagaimanapun, WHO yakin angka kematian melebihi rekod tersebutDi tengah-tengah kebimbangan yang semakin meningkat terhadap Omicron, kebanyakan negara mempertingkatkan program vaksinasi dos penggalak.Data menunjukkan dos ketiga vaksin dapat meningkatkan peningkatan terhadap varian tersebut.Bagaimanapun WHO berulang kali menyuarakan kebimbangan bahawa program vaksinasi dos penggalak boleh menyebabkan jurang ketidaksetaraan akses vaksin akan semakin melebar antara negara kaya dan miskin.Ketika ini, masih ramai golongan rentan di seluruh dunia masih menunggu dos pertama vaksinasi.WHO berkata adalah lebih baik untuk mengutamakan golongan itu daripada menyediakan dos penggalak kepada orang dewasa yang telah lengkap menerima vaksin.“Jika kita ingin menamatkan wabak pada tahun depan, kita mesti menamatkan ketidaksetaraan akses kepada vaksin ini,” katanya.


Jho Low kata bincang siasatan 1MDB dengan sekutu Trump, dedah Leissner

Ahli perniagaan buruan Low Taek Jho mendakwa beliau mendapat sokongan daripada sekutu bekas presiden Amerika Syarikat (AS) Donald Trump untuk penyelesaian bagi siasatan kes penyelewengan dana 1MDB, kata bekas pegawai bank Goldman Sachs ketika memberikan keterangan di mahkamah negara itu pada Selasa.Tim Leissner memberitahu mahkamah berhubung percubaan untuk berunding mengenai perkara tersebut yang didengarnya sendiri dari Jho Low pada hari keenam perbicaraan seorang lagi bekas pegawai bank Goldman, Roger Ng.Ng, 49, tidak mengaku bersalah atas pertuduhan bersubahat dalam pengubahan wang haram dan melanggar undang-undang anti rasuah.Leissner bagaimanapun berkata tidak dapat mengesahkan maklumat tersebut.Menyifatkan Low sebagai dalang penyelewengan tersebut, Leissner berkata pada 2017, Low memberitahu bahawa peguamnya sedang berbincang dengan pentadbiran Trump mengenai rundingan bernilai berbillion dolar yang berpotensi dapat menyelamatkan beberapa individu daripada pertuduhan di AS.“Jho agak selesa dan yakin,” kata Leissner.Low memberitahu Leissner beliau bertemu menantu Trump, Jared Kushner di Beijing dan mengupah Chris Christie, bekas gabenor New Jersey, sebagai peguamnya dengan bayaran AS$10 juta jika berjaya dalam penyelesaian tersebut.Dalam pada itu, Leissner turut mengakui beliau “banyak menipu” sepanjang hidupnya.Beliau berkata dirinya menipu beberapa wanita ketika disoal peguam Marc Agnifilo mengenai hubungan romantiknya dengan lima wanita.Leissner berkata beliau pernah dua kali berkahwin dengan dua wanita secara serentak selain pernah memalsukan sijil perceraian untuk menipu seorang wanita yang mahu dikahwininya.“Saya banyak menipu tuan, dan saya menyesali semua pilihan yang saya buat itu,” kata Leissner. Leissner yang merupakan pegawai atasan Ng di Goldman mengaku bersalah bagi pertuduhan yang sama pada 2018 dan bersetuju untuk memberikan kerjasama kepada kerajaan.Peguam bela Ng kini sedang berusaha untuk menunjukkan bahawa Leissner adalah dalang utama penyelewengan 1MDB, dan menipu mengenai penglibatan Ng bagi mengelak daripada hukuman penjara. Menurut Leissner, Ng memainkan peranan utama dalam penyelewengan wang 1MDB di mana beliau sendiri memindahkan sejumlah AS$35 juta sebagai suapan kepada Ng yang merupakan pegawai kanan Goldman di Malaysia. Selain keterangannya berkenaan hubungan sulit dan kaitannya dengan individu berprofil tinggi dalam kes penyelewengan 1MDB, Leissner juga turut mendedahkan kepercayaan Ng terhadap “seorang pakar feng shui” yang memberinya nasihat berhubung siasatan 1MDB.Leissner berkata Ng dan isterinya Hwee Bin Lim bertemu seorang pakar feng shui di sebuah hotel di Hong Kong, di mana beliau berkata Ng akan menghadapi masalah dengan pihak berkuasa dalam tempoh lima tahun akan datang namun masalah itu akan dapat diselesaikan.“Saya panik ketika itu,” kata Leissner. “Mereka rasa ini akan menenangkan dan mahu menunjukkan sokongan mereka (kepada saya),” katanya.


Pemimpin Umno gelar Amanah ‘makan kawan’, kerajaan Anwar semakin retak

Seorang Ahli Majlis Kerja Tertinggi (MKT) Umno mengecam kenyataan Amanah kerana mempersoalkan permohonan pengampunan diraja Najib Razak, dalam siri terbaru perang mulut antara parti pemerintah yang membentuk kerajaan campuran pimpinan Anwar Ibrahim.
Puad Zarkashi, yang juga speaker Dewan Undangan Negeri (DUN) Johor berkata, gesaan Amanah kepada Yang di-Pertuan Agong supaya tidak memberi pengampunan kepada bekas perdana menteri itu bukan sahaja menghina raja, malah menunjukkan parti komponen Pakatan Harapan (PH) itu "susah” untuk dibuat kawan.
"Sebab itu memang susah bersahabat dengan PAN," kata Puad menggunakan singkatan yang tidak digemari penyokong parti serpihan PAS itu, yang lebih suka menggunakan akronim Amanah.
“(Kita) hanya boleh jadi kawan. Kawan yang tidak beri jaminan kerajaan perpaduan boleh kekal. Kawan makan kawan.”
Puad, yang turut menyelar veteran DAP, Lim Kit Siang kerana membantah tawaran pengampunan itu, berkata Amanah “hanya layak jadi kawan politik bukan sahabat perjuangan”.
“Parti yang dipimpin oleh Mohamad Sabu lebih wajar dipanggil sebagai parti PAN bukan parti Amanah,” tambahnya.
Kenyataannya itu menyemarakkan lagi ketegangan antara parti kerajaan membabitkan gabungan PH diketuai Anwar dan Barisan Nasional (BN) didominasi Umno yang memberi sokongan kepadanya untuk dilantik sebagai perdana menteri ke-10 susulan Parlimen tergantung selepas Pilihan Raya Umum ke-15 (PRU15).
Pada Jumaat, Amanah mengkritik usaha Umno membebaskan Najib, yang sedang menjalani hukuman 12 tahun di Penjara Kajang berikutan sabitan dalam kes SRC International.
Pengarah Komunikasi Amanah Khalid Samad berkata pengampunan untuk Najib akan menghantar mesej negatif kepada rakyat, sistem keadilan negara dan seluruh dunia tentang sikap Malaysia terhadap rasuah dan salah guna kuasa.
“Apakah memberikan pengampunan kepada orang yang telah memalukan negara di serata dunia akan menunjukkan sikap tegas dan tiada kompromi kita terhadap rasuah? Sudah pasti tidak,” kata Khalid.
Kenyataan itu mendapat respons negatif daripada Presiden Umno dan Timbalan Perdana Menteri Ahmad Zahid Hamidi, yang menggesa semua pihak berhenti memberi komen berhubung permohonan pengampunan diraja untuk Najib.


Bagaimana ‘sekatan’ eksport 2 vaksin Covid akan jejaskan Malaysia?

MalaysiaNow difahamkan, Malaysia mungkin akan selamat daripada kelewatan pelan pemvaksinan Covid-19 disebabkan keputusan Kesatuan Eropah (EU) untuk mengawal eksport vaksin yang dihasilkan dalam dalam blok itu, kerana sudah berjaya mendapatkannya daripada beberapa negara di luar EU.EU baru-baru ini memperkenalkan langkah yang akan menyaksikan 27 negara anggotanya diutamakan untuk mendapatkan vaksin, di sebalik kritikan berhubung kelewatan pemvaksinannya.Tetapi EU menyalahkan kelewatan untuk menghantar vaksin itu kepada syarikat farmaseutikal dari UK-Sweden, AstraZeneca.Syarikat itu bagaimanapun menyalahkan gangguan pengeluarannya di kilang-kilang di Belanda dan Belgium.Pada Jumaat, Suruhanjaya Eropah, badan tertinggi EU mendakwa tidak terdapat ketelusan dalam cara sesetengah syarikat beroperasi, dan menggunakan kuasanya untuk menyekat eksport vaksin di luar wilayahnya.“Ini bukanlah sekatan eksport. Langkah Ini secara spesifiknya mensasarkan eksport vaksin Covid-19 termaktub dalam perjanjian Advance Purchase Agreement (APA) dengan EU,” kata suruhanjaya itu.Langkah ini bermakna EU boleh menghentikan eksport vaksin sekiranya syarikat gagal mengikut kontrak untuk membekalkan kepada negara anggota.Malaysia ‘tak cukup miskin’ untuk pengecualian?Walaupun EU mengatakan bukan semua negara bukan anggotanya akan terjejas dengan langkah itu, difahamkan Malaysia tidak termasuk dalam senarai negara yang diberikan pengecualian.EU memberi jaminan bahawa 92 negara yang berpendapatan rendah dan sederhana akan dikecualikan daripada sekatan itu.Negara-negara ini akan menerima faedah daripada Covax, satu perjanjian global bagi membolehkan negara-negara miskin mendapat akses vaksin Covid-19.Malaysia antara 190 buah negara yang m menandatangani perjanjian dengan Covax yang turut disokong antara lain oleh Pakatan Vaksin Global (Gavi) dan Pertubuhan Kesihatan Sedunia (WHO).Bagaimanapun, dengan pendapatan negara kasar (PNK) per kapita AS$10,590 atau RM42,800, Malaysia tidak tergolong sebagai negara ekonomi berpendapatan rendah-sederhana seperti yang ditentukan oleh Bank Dunia.‘Jaringan keselamatan’ dari China, RusiaTindakan terbaru EU itu akan menpengaruhi eksport vaksin yang dikeluarkan oleh AstraZeneca dan Pfizer – dua syarikat yang akan membekalkan Malaysia dos awal bagi melawan virus maut itu.Malaysia memesan sejumlah 19.2 juta dos daripada kedua-dua syarikat itu, merangkumi 30% populasi penduduk negara.Kedua-dua vaksin keluaran Pfizer dan AstraZeneca mendakwa mampu mencapai kadar keberkesanan antara 60% hingga 90%.Mereka merupakan antara lima pengeluar vaksin yang membekalkan Malaysia vaksin dengan nilai pembelian melebihi RM2 bilion.Ia cukup untuk pemvaksinan lebih daripada 80% populasi negara dan mencapai sasaran imuniti kelompok.Vaksin Pfizer akan menjadi yang pertama tiba di Malaysia bulan depan.Ia kemudian akan diikuti bekalan vaksin di bawah fasiliti Covax (Mac) dan AstraZeneca (April).EU mengatakan sekatan eksportnya akan berkuat kuasa sehingga 31 Mac.“Oleh itu, langkah baru EU itu berkemungkinan akan menyebabkan kelewatan dalam mendapatkan bekalan vaksin Pfizer dan juga AstraZenaca, jika kesatuan itu melanjutkan sekatan eksportnya,” kata sumber kerajaan kepada MalaysiaNow, tetapi menambah perincian mengenai perkara itu masih tidak mencukupi bagi melihat kesan pelaksanaan EU kepada Malaysia.“Senario paling buruk kita tidak akan menerima dua vaksin, bagaimanapun terdapat jaringan keselamatan yang dibentuk bersama China dan Rusia,” katanya.Tiga vaksin lain yang dipesan adalah daripada syarikat Sinovac dan CanSino (China) dan Gamaleya (Rusia), melibatkan 23.9 juta dos.Keseluruhan vaksin itu, akan memberikan jumlah inokulasi kepada kira-kira 43% populasi.Sementara itu 10% lagi akan diberi pemvaksinan di bawah kemudahan Covax.“Vaksin-vaksin ini tidak dipengaruhi oleh keputusan dibuat EU,” kata sumber itu.Selain Malaysia, langkah EU itu juga turut akan memberi kesan kepada kira-kira 100 buah negara, termasuk Amerika Syarikat, Kanada dan Australia.


Bot laju Pulau Pinang ibarat bom jangka Covid-19

Persatuan Pengguna Pulau Pinang (CAP) berpendapat pelaksanaan sistem pengangkutan bot laju di Pulau Pinang dilakukan tanpa menimbangkan pelbagai faktor penting yang akan menyusahkan penumpang pejalan kaki.Paling membimbangkan ketiadaan langkah-langkah penjarakan sosial diambil bagi keseluruhan proses perjalanan, dari bot laju ke bas perantara yang diatur untuk mengangkut penumpang ke stesen bas di Weld Quay.Perkara ini memeranjatkan dan tidak dapat diterima sama sekali berikutan peningkatan besar kes Covid-19 dalam komuniti yang negara  sedang alami di tengah kemelut jangkitan gelombang ketiga yang lebih berbahaya.Di dalam bot laju, penumpang harus duduk sebelah menyebelah atau berdekatan antara satu sama lain dalam ruang yang tertutup dan berdingin hawa.Dalam persekitaran sebegini, perebakan penyakit bawaan udara, termasuklah Covid-19, akan menjadi lebih tinggi berbanding feri lama yang terbuka dengan pengudaraan yang baik.Malah feri lama mengambil langkah-langkah penjarakan sosial (tempat duduk dan lantai yang bertanda untuk mengelak kontak rapat ketika duduk dan beratur), langkah penting yang tidak dilaksanakan di dalam bot laju.Bot laju juga tidak mempunyai prosedur operasi standard (SOP) penjarakan sosial apabila penumpang bot laju kemudian harus beratur dan menaiki bas perantara yang telah diatur untuk membawa mereka ke stesen bas Weld Quay.Bas perantara sentiasa padat dengan penumpang, yang perlu menunggu di dalam bas  sebelum bas bergerak kerana ia mengikut jadual perjalanan yang ditetapkan.Ini menambah risiko jangkitan kepada penumpang.Bot laju juga menyulitkan penumpang yang berbadan besar kerana semua tempat duduk cuma berukuran 40 sentimeter lebar.Selain itu, pelbagai halangan di sepanjang jalan dan terpaksa berjalan jauh untuk sampai ke tempat masuk atau keluar dari terminal selepas turun dari bot laju, menambah masalah sedia ada.Sungguhpun mereka yang berkerusi roda dilaporkan akan dibantu masuk ke dalam bot oleh pembantu Suruhanjaya Pelabuhan Pulau Pinang (PPC), kedua-dua terminal – jeti Swettenham di George Town dan pangkalan Sultan Abdul Halim di Butterworth – tidak mematuhi kod amalan standard Malaysia bagi akses orang kurang upaya (MS) seperti yang ditetapkan ke atas semua stesen pengangkutan awam.Syarat sedemikian bukanlah sesuatu yang baru kerana Akta Orang Kurang Upaya 2008 menekankan bahawa orang yang kurang upaya (PWD) mempunyai hak yang sama untuk akses dan menggunakan fasiliti, ameniti, perkhidmatan dan bangunan awam.PWD sebenarnya mampu bergerak sendiri kemana-mana tetapi apabila terdapat halangan seperti tangga dan pelantar yang curam, mereka terpaksa mendapatkan bantuan dari pembantu di jeti.Ini seolah-olah merendahkan kemampuan mereka.Cuma bangunan jeti Swettenham mempunyai eskalator namun penumpang masih akan basah kuyup jika hari hujan kerana laluan pejalan kaki yang tidak berbumbung dari pintu pagar ke bangunan utama.Kanopi mesti dipasang antara pintu pagar dan bangunan jeti Swettenham.Tambahan pula, jaraknya agak jauh antara pintu masuk ke terminal feri ke tempat menaiki bot laju pada kedua-dua belah bahagian Pulau Pinang.Bagi penumpang yang membawa bagasi pula, mereka terpaksa mengangkatnya ketika menaiki tangga, ramp yang curam, laluan jalan kaki yang sempit, dan terpaksa melangkah benteng untuk ke dek.Adakah bot laju berkenaan hanya akan digunakan ketika tempoh interim antara “persaraan” feri lama dengan menunggu ketibaan katamaran pada pertengahan 2021?Jika benar, kenapa feri yang sedia ada tidak digunakan untuk tempoh enam bulan lagi?Malah pada ketika itu, bagaimanakah laluan penumpang ke terminal hendak dibuat?Adakah lif (cukup besar untuk memuatkan kerusi roda) akan dipertimbangkan?Di sebalik bergantung kepada van untuk menghantar mereka yang kurang upaya, wanita hamil atau mereka yang mempunyai bagasi yang berat ke bot, kenapakah PPC tidak menimbangkan untuk memasang lif kerana ia boleh digunakan dalam jangka panjang bagi terminal tersebut.Selain itu, bas perantara percuma yang biasanya berulang-alik antara stesen Weld Quay ke Komtar perlu disediakan di jeti Swettenham untuk mengurangkan rasa tidak selesa penumpang, terutama apabila mereka tergesa-gesa untuk ke tempat kerja.Amat dikesalkan isu feri ditangani secara melulu tanpa memikirkan kesannya terhadap pengguna feri, terutama yang membabitkan soal keselamatan mereka dalam situasi Covid-19 semasa yang kian memburuk.Mohideen Abdul Kader merupakan Presiden Persatuan Pengguna Pulau Pinang* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Zahid Hamidi caca merba

Ahmad Zahid Hamidi kata Umno perlu jajaran baru. Tapi tak mahu bekerjasama dengan Bersatu. Dalam pada Umno telah dibawa ‘sikit-sikit’ mula berkhalwat dan ‘ringan-ringan’ bersama DAP dan Anwar Ibrahim.Namun si Presiden Umno yang mempunyai 87 kes rasuah, pecah amanah dan salah guna kuasa jelas bersifat bacul untuk mengakui hubungan haram beliau dengan Anwar Ibrahim, dikatakannya “No DAP, No Anwar” dengan terpancar riak dalam keterpaksaan.Ucapan Zahid Hamidi selaku Presiden Umno yang mewakili pimpinan Umno “kluster mahkamah” jelas tak ada hala tuju! Umum maklum penolakan ke atas Bersatu yang dipelopori Zahid dan Najib Razak adalah kerana Perdana Menteri Muhyiddin Yassin tidak mahu melayan permintaan untuk campur tangan dalam urusan mahkamah melibatkan kedua tertuduh ini.Lantas mereka mencipta naratif bahawa Bersatu telah menerima kemasukan ‘orang Umno’ untuk dijadikan alasan penolakan ke atas Bersatu. Saat awal sokongan ke atas kerajaan Perikatan Nasional (PN) adalah tanpa syarat melainkan secara ‘en bloc’. Kluster mahkamah tipu lagi!Nah! Sedang Bersatu yang menyahut secara bersama seruan pengukuhan hala tuju orang Melayu atas nama Perpaduan Ummah, Umno kluster mahkamah-lah yang menjadi tunjang pemberontakan atas kepentingan peribadi dan hanya beromongan kosong saban hari, saat tutur bicara dalam kalangan mereka yang melaungkan penyatuan Melayu dan hala tuju bangsa ternyata hipokrasi semata.Buktinya pada Perhimpunan Agung Umno, inti ucapan dasar presiden adalah menjurus kepada perpecahan dan ugutan, malah tidak sedikitpun membincangkan hala tuju atau agenda bangsa Melayu, berbeza dengan Perhimpunan Agung Bersatu yang banyak membincangkan soal penyatuan dan hala tuju orang Melayu.Umno di bawah Zahid dan kluster mahkamah bukan lagi menunjukkan ciri sebuah parti yang membela bangsa, melainkan pemecah bangsa dan gila kuasa! Merosakkan kesatuan Melayu, dan cubaan menggagalkan agenda pemerkasaan sosio-ekonomi Melayu dan Masyarakat Malaysia yang diusahakan kerajaan Perikatan Nasional menerusi Wawasan Kemakmuran Bersama 2030.Maka diseru segala gerombolan berperangai ‘pak angguk’ seperti sebahagian perwakilan yang meraikan sorak sorai ucapan presiden Umno yang serba haru biru.Perwakilan Pemuda Umno yang bertempik berteriak tanda sokongan saat Ketua Pemuda Umno, Asyraf Wajdi memperlekeh, merendah-rendahkan dan cuba memperburuk rakan penyatuan ummah dari PAS. Lagi bukti hipokrasi pimpinan Umno pro kluster mahkamah.Sedang ramai dalam kalangan pimpinan dan akar umbi Umno yang jelas dan sepakat perihal penyatuan parti Melayu. Naratif yang turut dimulakan sendiri melalui PAS dan Umno atas nama ummah.Tetapi ternyata ia adalah cubaan menyelamatkan diri kerana salah laku dan mengkhianati gagasan besar selepas ditunjangi Zahid dan konco kluster mahkamahnya.Persoalannya, kalau No DAP, No Anwar (konon) & No Bersatu (dan PAS), gamaknya inilah masa Umno jalan sendiri sebagai satu-satunya parti abang kepada segala abang, tok ayah kepada segala tok ayah.Dah ‘terrer’ sangat bertanding sajalah 222 kerusi parlimen biarpun berkali-kali Bersatu sua tangan untuk buka ruang atau kembali ke meja rundingan. Keangkuhan yang dipelopori kluster mahkamah pasti akan membawa Umno kepada kehancuran.Mohd Ashraf Mustaqim adalah ketua penerangan Armada*Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Seramai 866 remaja, kanak-kanak dijangkiti Covid-19 di Sabah

Seramai 866 orang daripada keseluruhan 3,224 kes positif Covid-19 direkodkan di Sabah semalam merupakan remaja serta kanak-kanak berusia 17 tahun dan ke bawah, kata Menteri Kerajaan Tempatan dan Perumahan Masidi Manjun.Jurucakap Covid-19 Sabah itu berkata daripada jumlah itu, seramai 565 orang berumur enam hingga 17 tahun, 268 orang berusia satu hingga lima tahun, manakala 33 orang berusia kurang setahun.“Kesemua 866 orang didapati positif Covid-19 ini masih belum layak untuk diberikan vaksin…sehingga semalam 53.9% penduduk dewasa Sabah telah memperoleh satu dos vaksin dan 32.5% telah melengkapkan pengambilan dua dos,” katanya menerusi sebuah kenyataan.Beliau berkata daripada jumlah kes direkodkan pada 24 Ogos seramai 2,119 orang positif pandemik itu berusia antara 18 hingga 59 tahun, manakala 239 orang merupakan warga emas berusia 60 tahun atau lebih.Masidi berkata seluruh daerah di Sabah mencatatkan perubahan angka kes positif Covid-19 yang terus meningkat dengan Kota Kinabalu merekodkan kes tertinggi hari ini iaitu 630 kes, Penampang (413) dan Tuaran (348).“Dengan jumlah catatan sebanyak 2,098 kes daripada saringan kontak rapat, dapat disimpulkan masih terdapat kebarangkalian tinggi berlakunya aktiviti ketidakpatuhan prosedur operasi standard yang telah digariskan sungguhpun pelbagai seruan dan saranan telah dilakukan oleh pihak kerajaan,” katanya.Beliau berkata jumlah kes dicatatkan hari ini menjadikan jumlah kumulatif keseluruhan di Sabah mencapai 131,030 kes, manakala seramai 2,020 pesakit Covid-19 sembuh hari ini menjadikan jumlah kumulatif sembuh seramai 101,624 dan 4,763 pesakit sedang menerima rawatan.


1,114 kes baru Covid-19, 803 pulih, 2 lagi kematian dilaporkan

Sebanyak 1,114 kes jangkitan baru Covid-19 dikesan hari ini termasuk dua jangkitan import menjadikan angka keseluruhan penularan dalam negara berjumlah 46,209.Kementerian Kesihatan dalam satu kenyataan berkata, seramai 803 pesakit yang sebelum ini dirawat di hospital di seluruh negara dibenarkan pulang selepas pulih sepenuhnya, menjadikan jumlah keseluruhan sebanyak 33,772 orang.“Sabah mencatatkan sebanyak 391 kes baru atau 35.1% daripada kes keseluruhan manakala Lembah Klang pula merekodkan 217 jangkitan dan Negeri Sembilan melaporkan 371 kes atau 33.3%,” kata kenyataan itu hari ini.Sebahagian besar kes baru di Negeri Sembilan adalah daripada Kluster Cergas iaitu sebanyak 362 kes atau 97.8%.Tambah kenyataan itu, kes aktif kini berjumlah 12,131 dan kesemua pesakit sedang menerima rawatan di hospital termasuk 103 pesakit di tempatkan di Unit Rawatan Rapi termasuk 43 memerlukan bantuan alat pernafasan.“Dukacita dimaklumkan terdapat dua kematian dilaporkan hari ini menjadikan jumlah mangsa yang maut meningkat kepada 306 orang,” katanya.


Permohonan pengampunan diraja Najib tidak pernah dibincang di Kabinet, kata Loke

Permohonan pengampunan diraja bekas perdana menteri Najib Razak tidak pernah dibincangkan dalam mesyuarat Kabinet kerana ia bukan urusan kerajaan, kata Menteri Pengangkutan Anthony Loke.
"Isu pengampunan itu ialah pendirian Umno sebagai parti politik," katanya menjawab soalan dalam sidang media di Putrajaya hari ini.
Loke yang juga setiausaha agung DAP berkata sesiapa sahaja selepas disabitkan kesalahan boleh memohon pengampunan dan ia merupakan proses biasa.
"Proses itu adil kepada semua pihak. Siapa-siapa sahaja boleh mohon pengampunan tapi sama ada itu dibenarkan atau tidak terpulang kepada Yang di-Pertuan Agong.
"Untuk kita, kita menaruh kepercayaan kepada proses itu dan kebijaksanaan Yang di-Pertuan Agong untuk membuat keputusan yang terbaik," katanya.
Pada 23 Ogos 2022, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng RM42 juta dana milik SRC International Sdn Bhd.
Pada 31 Mac lepas, Najib gagal memperoleh kebenaran menyemak hukuman dan sabitan itu.


Kes harian lepasi 3,400 jangkitan, 6 lagi terkorban

3,471 kes baru Covid-19 direkodkan hari ini menjadikan jumlah keseluruhan sebanyak 4,440,383 kes.Sebanyak 6,900 pesakit turut dilaporkan sembuh, menjadikan jumlah keseluruhan kes sembuh sebanyak 4,346,421.Ketika ini 58,436 kes aktif direkodkan, dengan 56,776 atau 97.2% daripadanya sedang menjalani kuarantin kendiri.Dalam pada itu, 61 (0.1%) kes kini berada di pusat kuarantin sementara 1,501 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 98 kes dan 63 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 53.7% dengan kes Covid-19 merangkumi 13%.Enam korban termasuk empat kematian sebelum tiba di hospital turut dilaporkan menjadikan kes keseluruhan kematian adalah sebanyak 35,520 orang.


Henti beri komen, Zahid beritahu Amanah mengenai bantahan pengampunan Najib

Presiden Umno Ahmad Zahid Hamidi hari ini menggesa semua pihak agar berhenti memberikan komen yang tidak sepatutnya berhubung isu pengampunan terhadap bekas perdana menteri Najib Razak.
"Kita serahkan kuasa mutlak ini kepada Yang di-Pertuan Agong. Jadi ini adalah budi bicara baginda dan saya tidak mengalukan-alukan mana-mana pendapat daripada mana-mana pertubuhan apatah lagi parti-parti politik yang bersahabat dengan kita yang memberikan komen yang tidak sepatutnya," katanya.
Zahid, yang juga timbalan perdana menteri, berkata demikian selepas menghadiri Majlis Rumah Terbuka Umno Bahagian Pontian di Dewan Muafakat Kompleks Pusat Khidmat Ahli Parlimen Pontian di Benut.
Beliau diminta mengulas kenyataan Pengarah Komunikasi Amanah Khalid Abdul Samad hari ini yang merayu agar permohonan pengampunan bekas Presiden Umno itu ditolak.
Pada 9 April lepas, Zahid dilapor berkata hasrat Umno mempersembahkan permohonan kepada Yang di-Pertuan Agong untuk memberi pertimbangan pengampunan kepada Najib adalah mengikut prosedur perundangan sedia ada dan tiada desakan politik.
Pengerusi Barisan Nasional (BN) itu turut menyentuh rundingan mengenai pembahagian kerusi menjelang Pilihan Raya Negeri (PRN) di Selangor, Negeri Sembilan, Kedah, Pulau Pinang, Kelantan dan Terengganu.
Beliau berkata perbincangan di peringkat negeri telah diadakan antara BN dengan Pakatan Harapan (PH).
“Kita tidak akan menggunakan pendekatan parti-parti politik di dalam gabungan, parti komponen untuk mengadakan perbincangan secara berasingan maka sebarang perundingan hendaklah melibatkan dua parti gabungan iaitu BN dan PH.
“Semua keputusan di bawah perbincangan enam negeri ini akan dibawa ke peringkat tertinggi di mana kita akan terus membincangkan tentang kerusi-kerusi yang sesuai ditandingi dan insya-Allah, apabila kita mula mengadakan perbincangan ini, kita akan mencari jalan terbaik tentang kebolehmenangan kerusi Dewan Undangan Negeri di keenam-enam negeri,” katanya.


Majlis makan, kenduri kematian cetus 2 kluster di Sabah

Kegagalan penduduk di dua buah kampung di daerah Beaufort mematuhi prosedur operasi standard (SOP) dengan mengadakan aktiviti makan-makan dan kenduri kematian mencetus kluster Covid-19 di kedua-dua kampung berkenaan.Menteri Kerajaan Tempatan dan Perumahan Sabah Masidi Manjun berkata kluster Kampung Bawan dicetus seorang petugas kesihatan lelaki berusia 31 tahun dikesan positif pada 7 Oktober lepas berpunca daripada aktiviti makan-makan di rumah keluarga lelaki itu.Beliau berkata kluster Kampung Batu 66 pula dicetus seorang wanita berusia 36 tahun dikesan positif pada 8 Oktober lepas dipercayai berpunca daripada kenduri kematian mendiang bapa wanita berkenaan di kampung itu yang turut dihadiri anggota keluarga dan jiran.“Kluster Kampung Bawan kluster tempat kerja di sebuah klinik kerajaan melibatkan 34 kes jangkitan, majoritinya ahli keluarga dan rakan sekerja kes indeks, kluster Kampung Batu 66 pula kluster komuniti dengan 29 kes terdiri ahli keluarga dan tetamu kenduri tersebut,” katanya dalam kenyataan semalam.Beliau berkata Sabah hari ini merekodkan 651 kes positif Covid-19 dengan 361 kes atau 55.45% daripadanya dikesan melalui saringan kontak rapat manakala 228 kes atau 35.02% melalui saringan bergejala dan selebihnya saringan lain.Katanya, dengan jumlah kes baru hari ini, kumulatif kes di Sabah kini sebanyak 212,329 manakala kumulatif pesakit sembuh sebanyak 201,466 orang selepas 541 lagi pesakit sembuh semalam.


Biar rakyat hakimi sikap pihak tidak mahu kerjasama dengan Bersatu, kata Azmin

Biarkan rakyat membuat keputusan bagi mengadili sikap serta kenyataan pihak yang tidak mahu bekerjasama dalam Pilihan Raya Negeri (PRN) Melaka, kata Pengarah Pilihan Raya Perikatan Nasional (PN) Mohamed Azmin Ali.Beliau berkata bagi pihak PN, gabungan itu hanya menganjurkan perpaduan dan kerjasama demi rakyat dan kepentingan negeri Melaka.“Itu pilihan mereka (enggan berunding dengan Parti Pribumi Bersatu Malaysia (Bersatu). Biarlah rakyat membuat penghakiman tentang sikap dan kenyataan pihak-pihak yang tidak mahu bekerjasama,” katanya ketika ditemui pada Majlis Malam Mesra Deepavali 2021 Parlimen Gombak, malam ini.Azmin berkata sedemikian berhubung beberapa bahagian Umno di Melaka hari ini yang menolak sebarang kerjasama diadakan antara parti dengan Bersatu dalam menghadapi PRN Melaka pada 20 November ini. Ketua Bahagian Umno Tangga Batu Mohamad Ali Mohamad yang mewakili kumpulan berkenaan berkata keputusan itu dibuat bagi menghormati kehendak akar umbi selain terdapat beberapa faktor lain yang menyebabkan kerjasama itu tidak dapat diadakan.Selain itu, Azmin yang juga ketua penerangan PN dan ahli Majlis Tertinggi Bersatu berkata PN sentiasa mengambil sikap terbuka dan bertanggungjawab untuk mengadakan rundingan kerjasama, khususnya dengan parti yang membentuk kerajaan di peringkat Persekutuan.“Namun, seperti yang saya tegaskan juga… sebagai sebuah parti politik kita harus membuat persiapan di peringkat akar umbi khususnya pembahagian kerusi, penentuan calon dan jentera pilihan raya.“Perkara ini perlu diperkemaskan seberapa segera yang boleh supaya jentera kita dapat bertindak dengan lebih efektif dan berkesan serta jangan sampai tindakan kita itu menyebabkan rakyat keliru tentang hala tuju, masa depan negara dan negeri,” katanya.Beliau berkata kerjasama yang dibentuk pada tahun lepas menerusi gabungan PN telah menghasilkan banyak kejayaan ketika negara berdepan krisis kesihatan dan ekonomi, selain berpandangan kerjasama itu wajar dipertahankan serta diterjemah menerusi tindakan dalam PRN Melaka.Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal 16 November. PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat bekas Ahli Dewan Undangan Negeri (Adun) menarik sokongan terhadap kepimpinan Ketua Menteri Melaka Sulaiman Md Ali. Empat Adun berkenaan ialah Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).